text:
Rotonde Superfood – Diadomingo marduga den careda di 5’or polis a bay cu urgencia rotonde di Superfood, pa un auto cu a dal contra e rotonde.
Na yegada polis mesora a pidi pa un ambulance cu urgencia debi cu e chauffeur no tawata reacciona.
Algun minuut eynan, e chauffeur un dama hoben Hulandes a bin bij.
E motibo cu polis a pidi ambulance cu maximo urgencia ta debi cu no mucho siman atras ariba rotonde di Ling & Sons un persona a perde su bida, den mesun tipo di accidente manera esaki.
Enberdad e auto a sufri daño dilanti, pero un mal golpi door di e impacto por costa bo bida.
Na yegada di Paramediconan cu tawata cerca a tuma e dama hoben over y na e sitio a cuminsa cu nan check up.
Mientras a cera e caminda for di ex House of Cheng pa departamento di trafico por haci nan trabou mas trankil y mirando cu takelwagen mester a bin pa bay cu e auto tambe.
Na e sitio nos a compronde cu e auto un Hyundai Sonata lo ta pertenece na un compania.
E dama Hulandes a wordo hiba Hospitaal pa un controle.


c: text/html

text:
Den e programa aki nos invitado ta Sra. Maria Winklaar. Den un programa anterior nos a kombersa kune tokante su bida, su infansia i tambe kon ela kuminsa traha komo yefrou di skol. Den e di dos programa aki nos ta sigi kombersa kune tokante su karera den enseañsa.
Produkshon: Fundashon Históriko Kultural Boneriano
Durashon: 53 minüt
Fuhikubo ta presentá: Maria Winklaar (Parti 2)
Den e programa aki nos invitado ta Sra. Maria Winklaar. Den un programa anterior nos a kombersa kune tokante su bida, su infansia i tambe kon ela kuminsa traha komo yefrou di skol. Den e di dos programa aki nos ta sigi kombersa kune tokante su karera den enseañsa.

robotstxt: allowed

filter: keep


text:
Aplicacion Sosten Financiero Kwartaal 2 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di dos kwartaal di 2021 ta di 15 di april te cu 19 di april, 2021
Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero) lo ricibi un notificacion di SVb cu mas informacion y nan lo por aplica desde diahuebs, 15 di april, 2021 pa 9 ‘or di mainta te cu dialuna, 19 di april, 2021 na fin di dia.
E pago di e Sosten Financiero no ta bay automaticamente y si no aplica, no ta ricibi e sosten financiero.
Pa por tin derecho ariba e Sosten Financiero, e compania mester cumpli cu e siguente rekisitonan:
- E compania ta registra na SVb cu un minimo di 1 y maximo di 50 empleado;
- Tur empleado mester ta registra cerca SVb riba 15 maart 2020;
- E compania ta registra na Camara di Comercio riba 15 maart 2020 (cu excepcion pa esnan cu no tin obligacion legal di ta registra);
- E compania ta registra na Departamento di Impuesto riba 15 maart 2020 y tin un persoonsnummer;
- E compania a cumpli cu declaracion di BBO pa lunanan di april te cu december, 2020 como tambe di januari te cu maart 2021;
- E compania ta spera perdida di entrada di benta di por lo menos 25% pa e lunanan april, mei y juni 2021. E comparacion ta entre april, mei y juni 2019 cu april, mei y juni 2021;
- E compania ta estableci fisicamente na Aruba;
- E compania no ta failliet;
- E compania no tin peticion pa suspencion di pago na Corte di Husticia;
- E ayudo di Afl 4.000,- no ta parti di e benta di e compania.
E formulario di aplicacion ta bay ta disponibel den e portal digital MiSVb di e compania. Entrante 15 di april, 2021 pa 9 ‘or di mainta e compania por drenta den su MiSVb cu su credencial y ta busca e formulario. Ta yena esaki completo y primi ariba ENTREGA PETICION. No por haci cambio despues di entrega e peticion y ta 1 oportunidad so tin pa aplica.
E ta SVb su meta pa ehecuta e pago di Sosten Financiero despues cu e periodo di aplicacion sera, esta despues di dia 19 di april, 2021.
SVb ta recorda tur dunado di trabou cu nan mester cumpli cu pago di tur prima social como tambe belasting.
Pa facilita e proceso di aplicacion y contesta pregunta di empresa chikito y mediano relaciona cu e programa di Sosten Financiero por tuma contacto cu e Helpdesk via mail na helpdeskmkb@svbaruba.org. Tambe por subi ariba e pagina di SVb www.svbaruba.org y bay na e topico Sosten Financiero (na Doño di Trabou).


text:
Ingezonden stuk van Abram Capello in Amigoe di Curaçao:
Un Tributo na un gran Senor Jacobo Palm, un musico "Par excellence"
Bibando band'e pro katedral di Santa Ana, fo'i jong m'a konosé Shon Coco Palm. Ora m'a bira sirbido di misa,
m'a konosé su musika di orgel hopi mas mihó.
Nunka mi por lubidá kon e tabata kompanyá "Prefatie" i "Pater Noster" ora Pastor Smit of Pader Schipper tabata hasi misa kantá of solèm. Tur e dos sacerdotenan aki tabata gosa un mundo di e kompanyamentu. Tur e padernan aki tabata hombernan ku un stem sonoro. Na okashon di Respons kantá of solem, Shon Coco tabata dal e marcha funebre di Chopin, ku henter misa tabata ril! Carl Fensohn, músiko i consul general di Alemania a yega di bisami: "Ese hombre es un gran maestro, un Genio, formidable"!
Na misanan pontifical ku obisponan manera Mgr. Vuylsteke (un dje deftignan), Mgr. Verriet, Mgr. Zeppenfeldt, ku presencia di un gouverneur manera Fruytier van Slobbe (e gran militar), Wouters, Kasteel, e orgel di Shon Coco tabata dominá e misa i luga di hendenan resa tur tabata waak na direkshon di koor. Asina impresionante i magistral e musika ku tabata bini dje gran Maestro tabata. M'a kompanya Shon Coco durante hopi anya ku un grupo chiki di otro musikonan na varios okashon. Esunan mas importante pa mi tabata e misa di Pasku marduga. Inolvidable tabata e funshonnan di e grupo di damas "La Charité" i "Santa Cecilia" na Teatro Brion!
Marchanan básico manera "High School Cadets" (Sousa) i " Hungarian Dance no 5" (Brahms) tabata e piesnan di entrada. Nos tur a gosa, anto hopi! I Shon Coco, semper chistoso i gewoon. Dia mi tabatin ku hala na pia pa mi trabou den Mundo Nobo, hopi bes Shon Coco bayendo Habaai tabata stop auto ku e chauffeur Abelino pa mi hanya un kabé'i boto te Mundo Nobo. Ta duel mi mashá ku dia e tabata bai kumpli 90 anya i un biaha mas, despues dje dia ey ku mi a pidi e autoridatnan konserni pa laga Shon Coco mes inaugurá su kaya of su plaza ku su number ariba, mi no a hanya un kontesta. Te ainda aki na Antiyas nos ta antikuá i nos no ke weta na Merka of otro luga mas progresivo, kaminda e hendenan mes ta inaugurá bapor, submarino, plaza i kaya ku nan number!! Esaki te ainda ta duel mi mashá.
Shon Coco, danki pa tur cos. Mi sá ku tur loke ku Bo a hasi tabata manera ta inscribi riba Bo orgel di Sta. Ana "Ad Majorem Dei Gloria". Sosega na paz.
Abram Capello
Na Memoria
Di Jacobo Jose Maria Palm (Shon Coco)
Musik tabata su ilusion
Ku ne e tabata trese paz y union
Sinjando tur hende lesa jabi SOL
Dunando identidad na musik di Korsow
Ora bisa wals bo bisa Shon Coco
Su partituranan ta hasi bo loco
Hasta san Pedro sa baha foi shelo biba lur
Ta ken ta toka musik di papa Dios den scur
Piano tabata e instrument di su bida
Ku ne e ta duna wals mazurka y danza pia
Compositando sin kansa un kasi tur dia
Pa awe nos por saborianan ku alegria
Shon Coco Palm su kurpa a bai laga nos
Pero su alma musikal a keda serka nos
Y foi banda ariba te bando abow
Korsow hamas lo lubida su bon trabow
Danki SHON COCO PALM (R.I.P.)
BOEIS HAILE
Jacobo Palm den memoria
KU NOS PAIS TA riku na talento i musika esei no tin duda. Atraves di aña nos pais a konose varios personahe grandi,
ku sea pa nan estilo di bida, nan trabou ò talento a hasi nan nomber inolvidabel den pueblo. JACOBO PALM awor tambe
ta forma parti di e inmortalnan den ambiente musikal. Su aporte na musika Antiano sin duda ta grandi i su
komposishonan a juda enrikese nos tesoro nashonal musikal.
Jacobo a nase dia 28 di november 1887 i tabata yu di Sr. Antonio Palm, otro miembro di e famia Palm ku den e epoka ey tabata domina ambiente musikal di Korsou. Shon Coco Palm manera e tabata konosi den pueblo, a kuminsa na edat hoben den musika, ku 7 aña e ta tuma les di musika serka su tawela Gerrie Palm i a haña un bon base pa despues e sigui desaroya su mes den musika. Na edat di 20 aña ya e por domina diferente instrumento i tambe e por kuminsa duna les na hobenan di su tempu. Na aña 1917 na ta nombre muziekleraar na Welgelegen, ku den e tempu ey tabata un "kostschool". Tambe Shon Coco a duna su servisio na misa di Santa Ana den Otrobanda, na unda ela keda komo organista durante mas ku 50 aña, demostrando konsistensha den su trabou i amor pa su profeshon.
Ademas Shon Coco a aktua tambe banda di varios musiko internashonal i a duna presentashonan solo den diferente sitio. Su saber amplio i abilidat pa interpreta musika klasika a pone ku nan a nombre tambe 'concertmeester' di orkesta Filharmonika di Korsou. Tambe Shon Coco a forma parti pa varios aña di e Strijkkwartet di Korsou ku a duna varios pretentashon eksitoso.
Ademas di ta konosi pa su komposishonan speshal pa misa Shon Coco tambe a komposita hopi otro piesa den estilo popular manera Wals, Tumba, Mazurka, etc. Algun di e komposishonan aki ku a duna masha pupularidat den su tempu ta e.o. Corazon en la mano, Victoria, mi consuelo, elsa maria, 12 de mayo, eliza, ave de paso i lagami na mi lugar.
Sin duda e aporte di Jacobo Palm na nos musika ta grandi i esaki lo keda pa semper un rekuerdo inolvidabel pa generashon ku lo bini! Pesei tambe den su tempu ela sa di gana kariño i apresio di un i tur. Komo rekonosimentu pa su labornan ela ser kondekora na varios okashon p.e. ku Ridder in de Orde van Oranje Nassau.
Resientemente su nietu Dr. Robert Rojer a graba un LP ku komposishonan di dje di e perioda entre 1905 i 1925 ku tabata un tempu bryante pa e gran musiko aki. Pa esnan ku na bida a konose e gran persona aki si duda pa semper den nan memoria i pa esnan ku no a konose, nan konsuelo la su komposishonan ku lo keda pa semper komo un monumento perpetuo den musika Antiano....
Paz na su restunan
E Dekano di musikonan a bai sosega, despues ku no muchu dia pasa ela risibi su promoshon komo "Officier in de Orde van Oranje Nassau". Distinshon Real otorga na su persona pa honra musikonan antianu. "Shon Coco Palm", manera Antia i mundu konose no a buska honor i gloria pa su mes, sino pa lokual durante henter su bida ela edifica, "ekspreshon musikal di nos ku ta yu di e tera aki". Su grandesa ta su firmesa den tur simplesa. Su fe, su amor i dedikashon a inspire pa inmortalisa e Dekao "Shon Coco Palm", su fakultat "Music Antianu" i "Nos Pueblo", ku sea ta kompone, aregla, kanta, toka, balia, ta siña of scucha musik antianu. Ku pa su sernan keri sea di konsuelo ku ekonan di su alma lo keda resona pa semper den nan kurason, loke ta hasi ku Shon Coco nunka lo muri.
Dekano Sosega na Pas.
Prome Minister di Antia Ulandes,
Don Martina
HOME


text:
Pa December, Parke Marino Aruba mester tin un documento cu ta contene pensamento di diferente stakeholder, basa riba cual lo formula un maneho. Asina Gerente adhunto di Parke Marino Aruba, Sietske van der Wal, di Fundacion Parke Nacional Aruba a bisa Bon Dia Aruba.
Van der Wal hunto ehecutivonan di Fundacion Parke Nacional Aruba a dirigi dos dia di sesion multidisciplinario pa haci e SWOT analisis di Parke Marino Aruba. SWOT, esta e analisis Strength, Weakness, Opportunity and Threat (Forsa, Debilidad, Oportunidad y Menasa) ta forma e base pa maneho di e Parke Marino.
Pero no solamente kier a haci e SWOT, pero di biaha bin cu solucion y accion. “Hopi biaha un SWOT ta keda pega na identifica e situacion, pero no ta bin cu solucion concreto,” Van der Wal a bisa Bon Dia Aruba. A percura cu den e sesionnan a pone hende di diferente sector, for di ambientalista te na expertonan riba naturalesa, di piscado y usuarionan recreativo, y tambe personal di Wardacosta, Bureau City Inspector, DIP, Universidad di Aruba hunto. Wardacosta por ehempel ta e instancia responsabel pa implementacion di e ley di proteccion di naturalesa riba lama.
“Motibo ta cu nos tabata kier un variedad grandi di representantenan di comunidad pa duna nan aporte, algo cu e participantenan a expresa aprecio,” e gerente adhunto di Parke Marino Aruba, “ya cu por presenta tur angulo, y haya comprension pa e posicion di e otro, pa asina cu mester tene cuenta cu necesidad di tur y particularmente esun di Aruba.”
Participacion piscadonan
Van der Wal a bisa di tabata hopi contento cu e participacion di piscadonan y cu nan mes a representa nan mes den e sesionnan, sin cu un instancia a apunta un vocero. “Si no tin comunicacion directo, por saca informacionnan y decisionnan for di contexto. E sesionnan a duna oportunidad pa piscadornan topa cu representantenan di Wardacosta pa asina trece claridad riba e papel y responsabilidad di ambos. Door cu comunica cu otro, combersa cu otro, nos tur ta realisa cu nos hunto tin un meta y e mesun meta, y esey ta pa lama di Aruba ta abundante, yena cu bida pa nos tur por goza y biba di dje.”
A identifica un cantidad di reto pa e Parke Marino, pa cada un di e areanan specifico. Tin cuater area designa como Parke Marino. Awor ta na FPNA pa pone tur e datonan aki hunto y pa December lo por tin tur compila. Lo presenta e datonan den e mesun formato, esta pa medio di sesionnan informativo pa publico en general. E momento ey, otro miembro di comunidad, di publico en general lo por duna nan punto di bista tambe riba locual lo sali afo prome cu FPNA defini su maneho specifico pa e parke marino.
ROPv
E ROP di 2019 a designa e cuater areanan marino como Parke Marino y FPNA a haya encargo riba nan. Pero mientrastanto a bin e ROPv cu ta e regulacionnan y leynan cu ta conta pa cada area identifica den e Plan di Ordenanza Teritorial. Consecuentemente ya caba tin ley cu ta goberna e area y locual ta bin acerca ta e maneho di FPNA pa e Parke Marino, teniendo e ley na cuenta y ki espacio e ley ta duna pa cumpli cu deseo di tur usuario.
“Nos no ta bay haci algo cu ta contra ley. Locual si por pasa, ta cu ta bin algun regulacion adicional pa proteha e bida marino.”
Pa Van der Wal, e tabata bunita pa mira e intercambio cu tabatin entre e diferente gruponan cu a participa na e sesionnan. Tur cu nan mesun punto di salida, di diferente edad y interes. Esey ta hopi bunita pa mira, cu si nos tur tin nos nanishi den mesun direccion, si nos kier un lama abundante, yena cu bida marino, nos por traha hunto.
Experiencia piscado
Leslie De Couteau ta un piscado cu ta usa harpun y el a participa na e sesionnan. E ta contento di a tuma e oportunidad pa sa mas di e Marine Park. “Awor ta mira en realidad kico kier logra. Nan tin e bienestar di tur hende na pecho,” De Couteau a bisa. “Locual kier ta pa percura cu ta bin bida back den lama. Y esey ta algo bon.”
Piscadonan por sinti nan mes menasa pasobra no tabatin hopi informacion. “Nos por usa e lama, pero tin cuater area unda no ta permiti.” De Couteau mes ta haya cu miho a laga e Parke Marino na tres area, “pasobra uno ta net den e boca di waf, un luga cu tin hopi trafico.”
Leslie de Couteau a bisa cu locual el a ripara den tur su añanan ta tira pisca, ta cu tin movecion di e poblacionnan di pisca. Y tur ta conecta cu e salud di coralnan. Unda coralnan ta muri, no tin pisca. “Si tuma Cabez bin abao, antes e tabata masha bunita, hopi coral, hopi pisca. Despues di horcan, e coral a kibra y e piscanan a bay. Antes dilanti hotelnan, e tabata hopi bunita. Pero awe, tur coral ta morto. Esey ta pa motibo di e trafico. Yen di trafico, boto, catamaran, speedboats. Mi no ta bisa cu e ta malo, pero tin mucho movecion riba awa. Pues mester regula. Algo mester sucede.”
Pero De Couteau ta preocupa tambe pa e cantidad di awa sushi cu ta bay pa lama, particularmente na e area di Palm Beach. Tanten cu awa sushi of hasta awa trata ta keda bay den awa di lama, e ta keda afecta e calidad di awa y ta stroba bida marino. “Ora cu trata awa sushi, ta usa kimico y un porcentahe ta bay den lama.” Consecuentemente, mester reconoce cu parti di lama di Aruba ta contamina.
E piscado ta kere den educacion prome cu cantidad di hende cuminza pisca. E generacion nobo mester haya conocemento pa e realidad di awendia. No por djis sigui cu e custumber bieu, pasobra situacion di lama a cambia. “Mi ta haya cu mester ta miho controla, tambe spearfishing cu ta loke ami ta haci. Si nan kier bin cu temporada, y regulacion, mi ta de acuerdo. Pero e Marine Park ta mustra cua ta e luganan cu por practica piscamento. Con e tabata bay te cu awor, no por sigui mas,” el a bisa firmemente. Y p’esey e ta aplaudi e sesionnan informativo cu a trece mas claridad p’e.


text:
Pa segundo biaha den su carera, David Guetta a keda nombra como DJ #1 di mundo. E artista Frances di 53 aña a lidera e encuesta Top 100 DJ di DJ Mag, cual ya el a gana na 2011. El a ricibi e premio durante un show virtual AMF Presents Top 100 DJs, cual a tuma luga na Amsterdam y a keda transmiti mundialmente.
Despues di gradici e premio, Guetta a bisa algun palabra emotivo den cual el a repasa e comienso di su carera. “Ta emocionante pa pensa cu 40 aña pasa mi a toca pa prome biaha na un club y cu nuebe aña a pasa desde cu mi a gana e premio aki na 2011. Ora mi a gana pa prome biaha mi a haya odio pa mix musica dance cu pop y mainstream”, el a recorda. “Pa mira atras y wak con esaki a modela e industria y hacie evoluciona ta resulta hopi loco. Pa gana despues cu mi a bolbe na loke mi tabata haci originalmente y lansa mas musica underground cu mi amigo MORTEN y Future Rave, y cu Jack Back, ta hacie mas special ainda.”
Ademas el a indica cu e ta debe su exito na su fanaticonan. “No ta importa kico futuro lo trece mi lo t’ey, cla pa haci e banda di zonido na fiesta, y mi ta spera cu boso tambe”, el a agrega, ilusionando su siguidonan na henter mundo y cu speransa pa bolbe toca den un evento cu publico presente.
A pesar di e paro na nivel mundial pa pandemia di coronavirus, e fanaticonan di musica dance a vota for di nan cas pa nan DJ faborito den e encuesta di 2020 di Top 100 Djs: casi un miyon y mey persona a vota.


text:
Diabierna ultimo a tuma luga un presentacion caminda cu Marilyn Alcalla-Walle, a presenta su buki ‘E cilinder magico’ na Departamento Arubiana di Biblioteca Nacional, situa den Bachstraat. E publicacion aki ta duna un splicacion di e instrumento ‘Cah’i Orgel”, su historia na Aruba y tambe e informacion di e personanan cu a traha y a toca Cah’i Orgel.
Den e presentacion aki, Alcalla-Walle a comenta cu e publicacion ta haci conhuntamente cu varios escritor Arubiano. Ta trata aki di un publicacion cu a tuma un inversion di un aña. E buki aki ta conta historia di introduccion di Cah’i Orgel na Antia Hulandes pa Horacio Sprok, sigui pa Rufo Wever na Aruba y tambe tur e pioneronan cu a sa di mantene e cah’i orgel bibo, hunto cu tur su folklore y tur loke ta ritual rond di dje, manera no solamente e cah’i orgel, sino tambe e wiri, e bailenan cu ne. Ta purba di concentra riba tur e diferente aspectonan.
Pa mas cobertura lesa TREMPAN.


text:
DEN HAAG – ‘Por lo pronto’ rei Willem-Alexander lo no usa Gouden Koets, asina el a duna di konosé. Den komunidat karibense e reakshonnan riba e mensahe di vidio ta mesklá. Remarkabel sí ta e ‘desapuntashon’ ku kisas un dia e Gouden Koets lo kore atrobe.
“Nos no por skibi pasado di nobo. Solamente nos por trata huntu di konformá nos kuné. Esaki ta konta tambe pa e pasado kolonial. Gouden Koets por kore numa te dia ku Hulanda ta kla p’e. I esei aktualmente no ta e kaso”, rei ta bisa.
Espesialmente e último frase ei ta kousa falta di komprenshon serka diferente hende, pasobra nan lo a preferá pa rei bisa kla ku e no ke usa e shèrs di oro nunka mas. Algun hende enbolbí (un dosente di baile, un artista, un èks minister i un studiante) ta konta Caribisch Netwerk kon nan ta mira e mensahe di vidio aki.
‘Esaki ta un dia spesial’
“Mi a haña spesial kaba ku e shèrs un tres aña pasá a resultá den un museo. Esaki ta un dia spesial, mi mester laga e idea sak bai aden un tiki ainda”, dosente di baile profeshonal Layzmina Emerencia (28) ta bisa. “Mi no a ferwagt ku lo divulgá esaki asina lihé.”
Den e último añanan e krítika ta oumentá tokante uso di e Gouden Koets. Riba un di e panelnan na banda di e shèrs, tin hende koló skur pintá ku ta hinka rudia i ta ofresé kos na hende blanku. Pa esaki nan ta risibí beibel – tambe komo símbolo di sivilisashon.
Emerencia den su trabou i privá ta okupá su mes ku pasado kolonial i e posishon di hende pretu na su isla. Tambe e ta sigui un estudio master Edukashon di Arte na Hogeschool voor de Kunsten. E ta haña ku e shèrs mester ta den un museo.
“Gouden Koets, ku òf sin panel tin un historia kargá i rasista. Pero ku rei ta kere ku e shèrs aki un dia por kore riba kaya atrobe, esei sí mi tin difikultat kuné.”
‘Kla pa rasismo?’
E pasado kolonial pa Zion Pigott ( binti piku aña di edat) di Kòrsou pa basta tempu ta e motibu ku e lo bira dosente di historia den futuro. E ta asistente den enseñansa i e ta duna rekorido na Archivo Nashonal na Den Haag. Ora el a tende e notisia, promé el a bira “kontentu”. Despues ku e mes a mira e vidio el a keda ‘desapuntá i bruá’.
“Mi no ta haña bon ku rei no ta tuma un posishon tokante kon robes e panelnan aki ta. E kos ta toka mi si e bisa ku Gouden Koets lo kore rònt atrobe ora Hulanda ta kla p’esaki. Kla pa kiko? Kla pa rasismo? Nos kabes di estado mester a pidi despensa awor ku el a yega di kore rònt den e shèrs. E mester keda den un museo pa semper.”
Promé protesta di hende hulandes karibense kontra Gouden Koets
E yu di Kòrsou Ruben La Cruz a skibi historia na 1990 ora ku huntu ku algun hende hulandes karibense komo promé hende el a organisá un protesta kontra Gouden Koets. ‘Ta prònk kas real ta prònk ku fèrdrit. Por hasi esaki na un manera diferente “, La Cruz (67) ta haña.
“Mayoria di hende karibense no tabata asina konsiente kon denigrante e panelnan ta. Komo artista bo ke lanta hende for di soño, ke men nos tabata stimulá nan ora nan tabata baila na karnaval. Riba nos Gouden Koets tabatin e tekstonan ‘Siglo di Oro, Siglo di Neger’. I ‘Neger na benta’ riba e maleta di minister”, La Cruz ta konta. “E mayoria di e reakshonnan tabata positivo, mi ta kòrda,’
‘Gobièrnu antiano a mira esaki komo un insulto na kas real’
“Despues no solamente e organisashon di karnaval a bòikòt nos, sino tambe nos propio Kas di Antia (Antillenhuis). Gobièrnu antiano na Den Haag a mira esaki bèrdaderamente komo un insulto na Kas Real.”
E artista i aktivista ta desapuntá. “Rei mester a tuma un posishon kla: nò, esaki nunka mas! Den mi bista el a indiká ku tòg e por kore den Gouden Koets ora e hulandesnan ta kla pa esaki. Ta kiko eksaktamente e tabata ke men ku esaki?”
“E hulandesnan blanku ta den mayoria. Kiko si nan haña ku e por kore atrobe? Rei mester puntra e yunan di Reino mas kla tambe kiko nos ta haña di esaki.”
Gouden Koets tin tres aña kaba ta para den Amsterdams Museum. For di djasabra por mir’é grátis (temporariamente). “Nos na Hulanda sí por bai mir’é ma e hendenan na e seis islanan nò. Ke men e kos di mas nèchi lo ta si e Gouden Koets pasa “na tur e islanan”, La Cruz ta haña.
‘E mensahe di Rei ta bon balansá’
“Gastamentu di sèn i tempu. Nos por wak e shèrs digitalmente tambe for di Kòrsou”, asina Omayra Leeflang (67) èks miembro di Staten i èks minister di Antia Hulandes ta haña. “Pero mi ta haña e mensahe di vidio balansá!”
“Den asuntu asina komo rei bo no mester tuma un punto di bista, puramente pasobra bo ta mas poderoso. Bo ke pa tin rekonosementu amplio ku e pasado kolonial ta robes, kruel i inhumano.”
“Den e mensahe di vidio rei a indiká algu importante: kòmbersá huntu. E ta menta tambe ku e bos di e hulandesnan ku antepasado ku no tabata liber tambe mester tend’é. Esaki naturalmente por solamente si berdaderamente nos drenta den diálogo.’
‘Pero awor kon nos ta sigui? Esei ta e pregunta’
Segun èks minister Omayra Leeflang awor ta importante pa hasi e pregunta: i kon ta sigui awor? “Nos komo islanan a skohe konsientemente pa sigui ku e relashon ku Hulanda, Nos a hasi esaki konsientemente ora ku nos a skohe pa e Statüt di Reino. Ke men awor huntu nos mester buska un kaminda den e kestion difísil aki.”
Si ta na Leeflang e komunidat karibense mester usa e momento aki tambe pa papia tokante e konsekuenshanan di e pasado di sklabitut. “Kon nos ta trata ku esaki? Ainda tin sklabitut na Kòrsou pa kousa di e pobresa sin igual. Pasobra hopi mucha muhé tiner i hende muhé na un manera kruel i inhumano – por ehèmpel ku sèks – ta dependé di hòmber ku sí tin sèn.”
‘Komo Rei bo no por keda neutral den esaki”
Si ta na dosente di baile Emerencia, rei por haña e benefisio di duda ku su mensahe di vidio. “E diskushon tokante rasismo ta masha sensitivo na Hulanda. Pa skohe un banda den e debate lo kai hopi malu p’e serka un parti di pueblo hulandes. Pero kas real tambe tin un parti negativo den e pasado di sklabitut i mi ta haña ku komo rei bo no por keda neutral den esaki.”
E popularidat di rei tambe posiblemente ta hunga un papel, Emerencia ta kere. Konfiansa den dje nunka promé no tabata asina abou.
“Loke tampoko nos no mester lubidá, ta ku rei mes no ta karga responsabilidat polítiko. Promé minister di Hulanda sí. Pero bo no sa kiko nan a palabrá tras di porta será. Kisas rei ker a tuma un posishon pero e no tabatin pèrmit pa hasi esaki.”


text:
Hop biaha hende no sa con pa reacciona of sa kico pa haci ora ta enfrenta situacion cu un persona ta bira malo of cay. CPR por scapa e bida di e persona, pa e motibo aki a bin cu iniciativa pa duna les di CPR na muchanan di zesde klas pa asina nan sa con por trata cu efectividad y comprension pa trata cu situacion asina.
Ex alumno di Jophan Richardson cu awe ta doño di su mes un negoshi Zenth Quality Services a paga un curso pa muchanan di 6 klase di pius x school aruba pa haya un curso di CPR ta wak cu e mucha sabiendo CPR por haci algo na cas ora algo pasa cu mayornan, cu training CPR por tuma accion corecto.
John tromp di ImSan ta comparti dicon e curso di CPR ta importante pa muchanan por wak kico e trabou di cuido medico ta encera, pa nan wak kico ta stap cu ta tuma den un momento di emergencia y cu e muchanan tambe por sa y actua ora cu por enfrenta na situacion similar.
Allen Boye docente di Pius x school aruba a splica e importante e curso aki, e ta di suma importancia na scol, mirando cu ainda no a pasa cosnan grave, pero training di CPR por yuda resolve ora casonan asina presenta pro ehempel den gym. Nan lo sigui cu e procedura y ta algo cu e studiante mes ta fascina cune y e ta bira un training mas activo.


text:
Jhon Freddy Montoya kier a comparti un par di letra di mi mas reciente composicion pa temporada di Pasco y Fin di Aña 2016 y comparti cu mi pueblo. Mi ta manda diferente potret di tur e porceso di promocion di e temanan aki, djis pa boso por kies un pa compaña e publicacion.
Mil y mil danki di curason pa tur cos cu bioso a haci pa mi henter aña.
Bon Pasco y un Aña nobo yend i bendicion.
Atentamente,
Freddy Montoya.
‘Tin Un Amigo…! Cantante: Franksjen Vos. “Dunami bo Man…!” Cantantenan: Chenevieve y Chendell Beaumont, Janoh y Janaika Henriquez. Arreglo musical: Maikol Lugo (MikiDrums). Studio di Grabacion IQ MUSIC LAB. Masterisacion: Ivan Quandus.
“Ban Celebra Bida…!” Cantantenan: Banda La Paranda. Janaika Henriquez Gregory Vasquez Sharline Hernandis, Nina Henriquez Charise Arends, Jeandrick Fingal, Betico Roga, Roland Jansen, Christopher Lee. Argeline Henriquez Roderick Henriquez, Shari Lee.
Areglsita: Dimitri Frans.
Compositor letra y melodia: Jhon Freddy Tobón Montoya.
Coristanan: Janaika Henriquez, Adeline Gomes, Darien Quandus, Gregory Vasquez.
Musiconan Invitado special Mark Maduro, (Markkeys) riba Cuarta. Gregory Vasquez riba Tambunan. Ivan Quandus riba Baho. Nicola Grigoriu riba Violin.
Un danki special na tur musico y cantante cu a forma parti di e proceso di e produccion di e cancion promocional aki pa celebra mi 20 aña bibando na Aruba.
Un danki na tur amigo cu a sostenemi y compañami durante di e creacion di e cancion aki, na e forsa Divino cu a inspirami pa mi logra e cancion aki dedica na nos Señor. Na Roland Jansen, Suhaila Alders, Joe Fortin, Doralba Emerenciana y tambe na henter e pueblo di Aruba, mi famia, rumannan y amigonan di berdad cu semper a sostenemi den mi bida artistico, specialmente mi ruman homber chikito Juan Fernando Tobón Montoya na kende mi ta dedica e cancion aki. Y finalmente un danki special na tur medio di prensa radio, locutornan y television, pa e sosten brinda na e promocion di e cancion aki.
Na tur hopi bendicion.


text:
09 Sep Curoil ta inisiá operashon di LPG ISO Container Terminal
E proyekto aki lo redusí gastunan di almasenahe di gas ku 30 mion florin riba un base anual
Willemstad – Djamars 7 di sèptèmber último, den presensia di Promé Minister señor Gilmar Pisas i Minister di Desaroyo Ekonómiko señora Ruthmilda
Larmonie – Cecilia, Curoil a inisiá di forma ofisial operashon di su LPG ISO Container Terminal ku lo fungi komo planta di almasenahe di gas. Ku inisio di e operashon di e LPG ISO Container Terminal, Curoil ta pone un paso importante den e trayekto pa sigui halsa efisiensia den e kadena energétiko di nos pais. E invershon total di e proyekto aki ta di 3 mion florin i lo redusí gastunan operashonal ku 30 mion florin riba un base anual. Durante e rekorido, Minister Pisas, Minister Larmonie – Cecilia i demas invitadonan a bishitá diferente lokalidat klave den e operashon i a risibí informashon ekstenso tokante e funshonamentu di e planta.
Despues ku na fin di desèmber 2019 e kontrato ku Refineria Isla a terminá, Curoil ku na e momento ei ya tabata importá gas for di eksterior, mester a hasi uso di e infrastruktura di Refineria di Kòrsou (RDK) i di Curaçao Refinery Utilities (CRU) pa almasená gas pa uso doméstiko i komersial. E infrastruktura di e refineria ta pone ku mester importá i almasená gas na un temperatura di -42°C. Pa transferí e gas pa tankinan di Curgas, mester hasi uso di e fasilidatnan di RDK/CRU pa keintá e gas na temperatura di ambiente. E método aki ta unu kostoso, partikularmente debí na e hecho ku aktualmente e refineria no ta den operashon i ta fungi komo un parke di almasenahe.
Den bista ku te na e momentonan aki no tin un operador pa e refineria i ku RDK riba término largu tin plan pa traha tankinan nobo pa almasenahe di gas, Curoil na 2019 a tuma e inisiativa pa bin ku un solushon a korto plaso. E meta di Curoil den esaki ta pa halsa efisiensia den e proseso di almasenahe i konsekuentemente baha gastunan di operashon. Despues di un periodo di análisis ekstensivo di diferente alternativa i den kolaborashon ku RDK/CRU, na 2020 Curoil a start ku ehekushon di e proyekto pa konstruí e LPG ISO Container Terminal. E terminal aki ta hasi posibel pa importá i almasená gas na temperatura di ambiente, eliminando e proseso kostoso di keinta gas. Alabes, ku implementashon di e proyekto aki, Curgas su operashon lo ta ménos dependiente di e infrastruktura di CRU/RDK.
Curoil su LPG ISO Container Terminal tin un total di 28 kònteiner ku ta keda yená ku 40.800 liter kada unu. Esaki ta duna Curgas un kapasidat di almasenahe di algu mas ku 1.1 mion liter, ku ta ekivalente na aproksimadamente 3 siman di almasenahe.
Curoil ta sumamente orguyoso di por a realisá e proyekto aki i alabes ta keda komprometé pa sigui buska alternativanan pa halsa efisiensia den nos kadena energétiko, den koperashon ku tur partner den e kadena, na bienestar di nos komunidat.


text:
Dialuna mainta, den un carta manda na Secretario di Reino demisionario señor Raymond Knops, Prome Minister Evelyn Wever-Croes, den nomber di pueblo di Aruba, ta gradici dhr. Knops, pa su cooperacion di trabou durante e ultimo 4 añanan y especialmente pa e sosten cu el a brinda durante e crisis di Corona. Señor Knops a fungi como Secretario di Reino pa 4 aña y dialuna 10 di januari ta su ultimo dia di trabou. Señora Alexandra van Huffelen lo ta e siguiente Secretario di Reino pa e periodo nos dilanti.
“Aunke cu no semper nos tawata di acuerdo cu otro, nos a traha hunto y cu respet mutuo nos a alcansa logronan importante pa pais Aruba y pa Reino Hulandes. Ainda tur meta no a wordo logra, pero hunto nos a dal stapnan importante pa un Aruba fuerte y resistente. Mi ta desea bo exito den futuro”, tawata palabranan cu Prome Minister di Aruba a expresa na señor Knops.
Prome Minister ta yama bon bini na señora Alexandra van Huffelen y ta spera cu bon cooperacion y respet mutuo continua pa asina hunto logra mas pa Aruba y Reino.


text:
Celulitis ta un cadena di bolonbonchi di vet acumula cu por forma tanto riba e bilnan, e chanchan y e stoma. Den hulandes e ta conoci tambe como ‘cuero di apelsina’. Celulitis ta worde ocasiona dor di aumento di celnan di vet den e cuero cu ta pega na otro y asina ta forma e bolonbonchinan di vet. Motibo di esaki ta un mal circulacion di sanger y e curpa cu ta retene mas likido cu e tin mester. Celulitis ta afecta principalmente e hende muher.
Celulitis ta mas complica cu e simpel vet cu un curpa ta acumula normalmente, pesey e no ta kita tampoco cu un dieta normal. Celulitis ta un combinacion di vet, awa y stofnan toxico cu keda pega bou di e cuero y no tin caminda pa circula. Ta pa e motibo aki e no ta los ni cu e dieetnan mas streng. Esaki contrario na vet normal cu si ta kima cu dieta.
E tratamento di celulite ta depende di e nivel di e celulite. Tambe e ta depende di e calidad di e cuero y di e custumbernan di bida.
Continue reading “Celulitis…. nos por evit’e of cura di dje?”


text:
E cambionan den e lista di remedinan y otro servicionan tin pueblo preocupa. Mas cu preocupa, por bisa cu e pensionadonan ta hopi rabia. Esaki ta loke cu Ivo Valdes, presidente di Organisacion Pensionadonan Publico di Aruba (OPPA), a bisa den un declaracion.
Meta di AZV, introduci na 2001, ta pa percura cu cuido medico ta accesibel pa e pueblo y e calidad ta uno halto, eficiente y efectivo.
Prome cu AZV, pensionadonan tabata cay bou di FZOG. Ora di cambio, a duna e promesa cu lo mantene nan derechonan. “Pero segun aña ta pasa, poco-poco nos a perde tur nos derechonan,” Valdes a bisa. A pesar di a reclama, tabata parce manera “gritonan den desierto”.
Pa colmo, cu e cambio, a cataloga e pensionadonan como “independientenan”, pues manera un dunado di trabou cual no ta e caso. Esnan cu ta haya pensioen di SVb a scapa di e parti aki.
El a duna e ehempel cu un parlamentario of minister cu tin un entrada di riba 100 mil florin pa aña, ta paga 1.6% na e prima di AZV cu ta 1350 florin pa aña. Un pensionado di SVb cu tin apenas 30 mil florin pa aña, ta paga 6.5% na AZV pa aña. Si e tin entrada riba 30 mil, e tin cu paga 10.5% na AZV. Awo si e pensionado ta haya pension di SVb y APFA, cu ta nifica un entrada di 58 florin pa aña, e lo mester 4029 florin pa aña na AZV. Hopi mas cu e parlamentario of minister cu ta gana hopi mas.
“E ta inhusto pasobra nos den e ultimo fase di nos bida ta wordo castiga.”
Awo entrante prome di april a bini cu mas cambio, di cual 4 ta cambio grandi. E remedinan ‘Over the counter” no ta wordo cubri mas lista basta grandi) y tin un lista di remedi cu ta no ta wordo cubri mas. Banda di mester paga pa e remedi, e pensionado mester paga 16,10 florin pa e recept. Si e haya un recept cu tin remedi cu ta paga y otro no, nan lo mester paga pa e recept tambe.
“Nos no por sigui asina. AZV ta parce Aruba Zonder Verzekering. No compara nos cu Venezuela, pasobra nos ta paga un prima halto pa haya un servicio halto,” Valdes a bisa.
A trata di sinta cu Prome Minister, pero a manda nan pa Salubridad Publico, pero no a logra hay’e. OPPA kier sinta cu nan na mesa, cara-a-cara. Cu AZV sigur no kier sinta na mesa. “Cu cada cambio cu bini, ta e grandinan ta haya e sota. Nos ta haya cu esaki no ta husto.”


text: Ayera directiva di stichting Centro di Pesca HadicurariĀ y piscadonan a entrega un carta oficialmente na gobierno ( departamento diĀ BID). Tambe nan a manda copia na tur departamento concerni, entre nan departamento di Naturalesa y Medio Ambiente. Riba e carta aki nan ta pidi pa gobierno hala aden e ley AB 2017 No.48 tocante proteccion y prohibicion di flora, fauna y especie marino. E ley controversial aki ta prohibi e piscamento di piscanan di consumo local. Mas riba e topico aki por haya riba pagina 4 y 14 den e edicion aki entre otro e banda tambe di Departamento di Medio Ambiente cu ta defende e ley aki.


text:
Diasabra mainta, Gobierno di Aruba y Crisis Team a anuncia medidanan pa loke ta trata combatimento di Covid-19. Prome Minister Evelyn Wever-Croes a expresa cu si Aruba completo para hunto, nos por logra domina e situacion cu nos ta aden.
A anuncia e siguiente medidanan: Toque de queda 10.00 pm-5.00 am. Orario di ciere 9.00 pm-5.00 am. Max 4 persona na mesa den restaurant, paden y pafo; den tur establecimento nocturno por tin solamente hende sinta. Samenscholingsverbod 24 ora. Bishita na cas, fiesta y encuentro social na cas of otro caminda ta prohibit. Comercio limita na 50% (cinema, tienda, supermercado, entiero, misa). Deporte, limita na training so, competencia no ta permiti. Medidanan na vigor caba ta keda aplicable:uzo di tapaboca obligatorio den establecimentonan. Alcoholverbod riba caminda publico 24 ora. Distancia fisico.
“Mi ta pidi tur hende encarecidamente cooperacion pa cu esaki. Nos conoce e ultimo reglanan, posibilidadnan y excepcionnan pero pa mayoria di nos cu no tin excepcion, porfabor mantene na dje’.
Nos ta discuti si por tene fiesta of no tene fiesta. Dialuna awor varios operacion a wordo cancela aunke con dolor e personanan ta sinti y e consecuencia cu esaki ta trece cu ne. Nan tin di warda den dolor y sin por cana of drumi. Esey ta e situacion cu nos ta den. Nos por discuti si por of no haci fiesta. Polis por drenta pa para fiesta si of no. Pero nos kier haci un apelacion civico di cada persona. Tin dokternan cu ta scucha e conferencia di prensa, enfermeronan ta lesa comentarionan riba facebook y ta puntra nan mes si realmente aki na Aruba nos ta realisa e seriedad di e situacion cu nos ta aden.
Pasonan cu nos a tuma awe, ta hunto nos mester tene na nan pa asina nos por enfrenta e situacion cu nos ta aden. Ta net ora nos a kere cu nos ta saliendo di e peor di e crisis, e variante Delta a cuminsa plama agresivamente rond mundo y esaki ta hopi mas contagioso cu MERS, SARS y hasta cu EBOLA. Ban nos tur respeta y mantena na e medidanan aki pa asina pronto nos por sali for di e situacion aki”.


text:
Aruba Taekwondo Association
E parti importante di Taekwondo ta cu e ta pa tur hende y nos ta jega tur miembro di comunidad. Nos meta ta pa nos por sigui yega e ciclo Olympico, y un dia pa nos yega e podio medallero, medaya olympico pa Aruba. Nos ta hopi agradeci cu e apoyo cu nos a haya durante tur e añanan for di Lotto, pa asina desaroya e parti di e fundeshi.
Guaicaipuro Jimenez
Aruba Little League
Bo tin cu haci deporte, paso e ta saludabel pa e muchanan y pa tur hende, y tambe ban kita e muchanan fe ariba caya.
Nan ta yuda nos hopi, sigur di e parti di Aruba Little League nos ta hopi contento di e fondo cu nos ta ricibi di Lotto, E Loteria di Aruba.
Nos ta pidi danki pa e sosten cu nos ta haña di djele.
Rhudy Donata
Arubaanse Zwembond
Nos ta hopi agradeci di cuanto Lotto ta hinca den deporte, cu nos por tin e posibilidad ey pa yuda e muchanan y mayornan crece den e deporte y pa nos yega na nos meta final cu ta e weganan Olympico.
Monica Platiau
Federacion Gymnastico Arubano
Nos tur ta soña di tin un posicion den e Pan American Games, den e Youth Olympics y ultimamente, e Olympische Spelen.
E aparatonan cu nos a logra di cumpra e delaster añanan pa nos atletanan por sigui desaroya, ta via di Lotto.
Nos ta hopi agradeci na Lotto pa e sosten aki.
Milly Bagheri-Van Trigt
Aruba Bowling Association
Nos meta ta pa engrandece e deporte di Bowling y desaroya e atletanan pa compiti nacional y internacional, pero na nivel competitivo.
Na 2018 seleccion damas adulto a logra medalla di oro y plata den weganan Centro Americano. Nos kier a agradeci Lotto pa tur nan sosten , sin nan ayudo e deporte di Bowling no lo ta asina leu.
Alexander Biesum


text:
KRALENDIJK – S.V. ATC di Tera Kòrá tin un direktiva nobo bou di presidensia di sr. Aaron Martis. Esaki e presidente saliente sr. Frensel “Dicky” Janga, a informá direktiva di FFB den karta siman pasá.
Pa medio di un mail sr. Frensel Janga, presidente salienté di S.V. ATC, ta pidi direktiva di FFB atenshon pa lo siguiente: Djárason 15 Juli 2020 último, S.V. ATC a eligí un direktiva nobo. Di e direktiva anterior / promé, tur e nuebe (9) miembronan a tuma nan retiru.
Komo Presidente a eligí Sr. Igramoth Aaron Sithri Martis mihó konosí komo Aaron.
Huntu ku Aaron tin seis otro miembro mas ku ta forma e direktiva nobo di S.V. ATC ku asina ta totalisá un direktiva nobo di shete (7) miembro.
E seis otro miembronan ta Komisario Sr. Jonathan Makaai, Tesorero e hóben Gioïellison Antonia, Segundo Tesorero Sr. Carol Winklaar, Sekretaria Rayan Rammo, Segundo Sekretario Sr. Eugène Abdul, i Vise Presidente Sra. Jean Anne “Polly” Winklaar. Presidente saliente Sr. Frensel “Dicky” Janga ta keda komo konsehero. Direktor Tekniko di e ekipo ta Sr. Rudsel Sint Jago.
Ku eksepshon di Sra. Polly Winklaar, tur e otro personanan ta miembronan nobo ku a drenta e Direktiva di S.V. ATC.
Komo presidente saliente sr. Janga ta hasi uso di e oportunidat pa gradisí direktiva di FFB pa tur e añanan komo direktiva saliente di S.V. ATC, a traha huntu ku direktiva di FFB na bienestar di fútból Boneriano.
Tambe e ta deseá e direktiva nobo di S.V. ATC tur klase di éksito ku nan funshon i karera nobo i ta konta ku direktiva di FFB lo duna nan tur e koperashon nesesario pa asina nan por ehekutá nan funshon na satisfakshon. Finalmente sr. Janga ta bisa ku e ta spera di a informá direktiva di FFB sufisientemente i ta terminá ku un saludo kòrdial.


text:
Awe diasabra mainta pa 10.45 melding ta drenta via central di polis cu un boto cu nomber Teresa lo a haya problema cu motor. Mesora a sali cu e boto di polis maritimo y 4 miya zuid di Aruba a bin topa cu e boto cu nomber Teresa y matricula A-2551 cu 2 tripulante abordo ta drief y a logra touw esaki trece Aruba.
Pa Cuerpo Policial por resolve mas caso cooperacion y informacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141 y si ta casonan di urgencia por yama Central di Polis na 100.


text:
si casonan positivo di Covid-19 sigui subi.
Oranjestad, 2 di December 2020 - Na e momentonan aki cu casonan positivo di Covid-19 ta aumentando, Crisis Team di Gobierno ta evaluando e situacion di hopi serca. E siman aki casonan a subi di 7 caso riba dialuna pa 26 caso positivo diamars y diaranzon a registra un total di 30 caso positivo nobo na Aruba. Total di casonan activo awor a bira 139. Si pa algun dia mas e casonan sigui aumenta Crisis Team lo tin pa tuma pasonan necesario pa reduci e plamamento di e virus y proteha comunidad. Lamentablemente ainda tin hopi hende ta pone nan mes na riesgo pa haya e virus y despues ta sigui plama esaki. Tanten cu no tin vacuna ta medidanan drastico so por yuda reduci e riesgonan cu e virus por sigui plama. Ta urgi tur hende pa sigui aplica cu disciplina e reglanan di higiena y distanciamento pa prevencion. No tin otro manera di combati e virus te ora cu vacuna bira disponibel. Tambe ta importante pa asina cu un persona sinti sintoma pa e isola su mes y yama su docter di cas pa por haci un test, esey ta un di otro manera cu ta evita cu e virus ta sigui plama.


text:
ORANJESTAD, 11 september 2020 Segun resumen di awe por tuma nota cu 44 persona mas a recupera, tin 79 caso nobo di Covid-19 cu a wordo registra di cual 1 ta no-residente, total di activonan awo ta 1429, total di testnan haci ayera ta 354, di cual 230 test a wordo haci na laboratorio di hosptal y caso di fayecimento relata na Covid-19 ta aumenta na 18.
Palabra di condolencia na famia di e fayecidonan.
Hospital ta informa cu tin un total di 44 persona interna di cual 12 ta den cuido intensivo y 32 ta isola riba piso general.


text:
Ministerio di Tráfiko, Transporte i Planifikashon Urbano tin un minister na kabes. E minister ta polítikamente responsabel pa e ministerio. E minister tin sosten di su gabinete. Direktamente bou di e minister, tin e sekretario general. E ta responsabel pa maneho diario di e ministerio. E sekretario general i henter e ministerio ta risibí sosten serka e staf ministerial riba tereno di finansas, rekurso humano, komunikashon, IT, proseduranan di trabou i keho.
Kada ministerio den e struktura estatal nobo tin un organisashon di maneho. E organisashon aki ta sòru pa desaroyá i revisá maneho ku di un òf otro forma tin di haber ku e ministerio. E ministerio ta repartí den 2 sektor di ehekushon. Den kada sektor tin organisashonnan di ehekushon ku ta ehekutá e maneho ku e organisashon di maneho a desaroyá òf revisá.
Sektor di Tráfiko i Transporte:
Sektor di Infrastruktura i Planifikashon Urbano


text:
BREAKING NEWS: AKSIDENTE KU DOS MORTO DEN TRAFIKO RIBA SCHOTTEGATWEG NOORD
Dos homber ku tabata eherse nan tarbou kantu di kaya a ser alkansa pa un vehikulo ku tabata bini ku velosidat hopi haltu. E vehikulo ku tabata ta bin ku velosidat haltu a alkansa e dos personanan aki i bentanan den un kura di kas banda di e kaminda ku nan ta tabata limpa. 3 vehikulo envolvi i un persona mas herida. Pendiente di komunikado di polis pa mas detyaes. Tur potret a wordu risibi via inbox. Kiko Ta Pasando no tin derecho di autor riba nigun potret.


text:
Informashon pa Kontakto
Den kaso di un situashon di bida i morto, nos ta pidi pa bo yama 910 mesora.
Pa tur otro kehonan médiko ku no ta urgente, nos ta pidi pa bo tuma kontakto ku bo dòkter di kas òf e dòkter ku ta na warda.
Bo por haña mas informashon tokante e dòkternan di famia ku ta na warda na www.chv-site.org
Servisio di
Ambulans
Pa tuma kontakto ku servisio di ambulans, yama e number gratis 912.
Pa mas informashon tokante servisio di ambulans, bishitá e wèpsait: www.fundashonkuidodiambulans.org
Kasonan di emergensia nunka ta planiá.
Ora nan surgi, pashèntnan por akudí na e sala di emergensia di Curaçao Medical Center 24 ora pa dia, 365 dia pa aña.
Curaçao Medical Center ta ekipá pa atendé ku e pashèntnan di mas malu i mas gravemente heridá, tantu adulto komo mucha. CMC a dediká rekursonan na entre otro siruhano di trouma, neurosiruhano i otro spesialista kirúrgiko i no-kirúrgiko, personal médiko, ekipo i fasilidatnan pa trata esnan gravemente heridá.
Informashon di Departamento di Emergensia
Den kaso di un situashon di bida i morto, bo por yega na e Departamento di Emergensia via di:
E portero pará na banda nort di e edifisio (Rodeweg / Hamelbergweg / Na banda di e Shopping Center di Colon) lo laga bo drenta i lo guia bo na e entrada di e Departamento di Emergensia, kual ta situá banda di e entrada di ambulans.
Bo mester di Kuido di Emergensia òf bo dòkter di kas?
Si abo òf bo ser kerí a yega di tin un emergensia òf un situashon di salú urgente – un wesu kibrá, un ènkel di suek òf un wowo ros — kisas bo a puntra bo mes na unda akudí pa risibí tratamentu. Bo mester bai sala di emergensia di un hospital òf bo dòkter di kas? Kiko ta e diferensia entre nan dos? Aki nos lo yuda bo disidí ki ora bo tin un emergensia médiko berdadero ku ta rekerí bo bishitá un sala di emergensia i ki ora bo por bai bo dòkter di kas trankil.
Sala de emergensia di hospital
E salanan di emergensia di hospital ta trata tur situashon di emergensia, pero nan ta spesialmente prepará pa trata leshonnan i situashonnan médiko mas grave, inkluyendo lo siguiente:
- Atake di kurason/doló den pechu
- Difikultat pa hala rosea
- Atake serebral/inkapasidat di move/parálisis di biaha
- Pèrdida di konsiensia (desmayo)
- Sangramentu ku no por wòrdu pará
- Wesunan kibrá
- Leshonnan den kabes
- Kimá grave
- Venenamentu
- Emergensia di salú emoshonal òf mental
- Tambe nos ta ekipá pa duna kuido di poli na personanan ku leshonnan ekstremadamente grave, manera esnan ku a sufri herida di bala òf ku tabata den aksidente di outo.
Kuido urgente i kuido inmediato serka bo dòkter di kas
E kuido urgente ta ora bo mester manehá enfermedatnan i situashonnan médiko ménos serio. Esaki ta kondishonnan ku no ta bida i morto pero ku si mester wòrdu tratá dentro di 24 ora. Esaki ta inkluí:
- Múskulo di suek òf di rèk
- Infekshon di sinus
- Infekshon di orea
- Alergianan, spesialmente esnan ku ta bira pió durante sierto temporada
- Kòrtá i kimánan ménor
- Doló di kabes
- Biramentu di kabes
- Otro kuido:
- Tosamentu i grip
- Wowo ros
- Doló di orea
- Uitslag riba kueru
- Rèkmentu di múskulo
When you arrive at Emergency Department, you must first report to the Emergency Department reception.
You are then greeted by an Emergency Care Nurse for your initial evaluation (triage). Following this triage process, your treatment plan is fast-tracked to the attention of a skilled staff of certified emergency medicine professionals including emergency trained physicians.
If you have been referred to the Emergency Department or arrive by ambulance, you will be taken directly to the Emergency Department.
Our Emergency Department consists of 7 treatment rooms, plus 2 large rooms for trauma and resuscitation. Should you have to stay longer that 4 hours on the Emergency Department, you will likely be transferred to the Acute Admissions Department, where you can comfortably wait for test results, be further observed or wait for a possible hospital admission.
In the Curaçao Medical Center, all acute wards are within close proximity. The Emergency Department is near to the plaster rooms, radiology, acute admission ward and GP post. This allows a patient to be helped quickly and efficiently
Kiko por spera?
Ora bo yega e Departamento di Emergensia, bo mester reportá promé na e resepshon di e Departamento di Emergensia.
Na e momento ei bo ta wòrdu risibí dor di e Enfermera di Kuido di Emergensia i e lo duna bo bo evaluashon inisial (triage). Despues di e proseso di triage, bo plan di tratamentu ta wòrdu hibá rápidamente na e atenshon di un personal kalifiká di profeshonalnan sertifiká den remedinan di emergensia, inkluyendo médikonan entrená pa emergensia.
Si bo a wòrdu mandá na e Departamento di Emergensia òf bo a yega ku ambulans, lo bo wòrdu hibá direktamente na e Departamento di Emergensia.
Nos Departamento di Emergensia ta konsistí di 7 sala di tratamentu i 2 sala grandi pa trouma i reanimashon. Si bo mester keda mas ku 4 ora den e Departamento di Emergensia, probablemente lo bo wòrdu transferí na e Departamento di Atmishonnan Agudo. Aki bo por warda trankil riba e resultadonan di e tèstnan, ser opservá òf warda riba un posibel atmishon den hospital.
Na Curaçao Medical Center, tur sala di kasonan agudo ta serka banda di otro. E Departamento di Emergensia ta serka banda di e salanan di yesu, radiologia, sala di atmishon di kasonan agudo i e puesto di dòkternan di kas. Esaki ta permití nos yuda e pashènt di forma rápido i efisiente.


text:
Mi ta gusta definishon, konsepto i ehèmpelnan pa komprondé i haña mas konosementu. Pues, laga nos ban wak un definishon di matrimonio duna pa Dios den solamente tres palabra: “un karni so”.
No tin nada mihó pa ekspresá e nivel di intimidat i bida kompartí den nos.
Ke men den matrimonio no por tin barera ni sekreto entre e hòmber i e muhé. No ta solamente un kas, un kama i un presupuesto, sino UN BIDA.
Esun ku kasa, mester traha pa, tur dia, ta “un karni so”. I esun ku ainda no a kasa, bo ta kontentu ku e idea divino, di someté bo mes na un bida, huntu, manera esaki?


text:
Reglanan pa Kompetensia di Fli na KòrsouWritten by Super User
Proposishon reglanan di fli GENERAL pa 2011
revisa pa Komishon Subidornan di Fli
-
Tur fli mester ta traha na man, no ta importa tipo di material
( waja den hilo of blade den rabu si no ta permiti).
-
Midi di fli ta konta haltura (di boog pa final di fli, fli ku kabes e kabes mester ta di plak)
-
E partisipante ku inskribi e mes mester subi i baha su fli, sino ta deskonta punto (p.e. –1 for di kada aspekto), (di 4-9 anja un mucha di su kategoria por juda).
-
Partisipantenan ku tin menos ku 8 anja no ta permiti pa inskribi fli mas grandi ku 1,00 meter. (e mes mester por traha ku e fli) un mucha di su kategoria por juda.
-
Partisipantenan ku tin menos ku 11 anja no ta permiti pa inskribi fli mas grandi ku 1,50 meter. (e mes mester por traha ku e fli)
-
Tur fli mester subi y keda por lo menos 2 minut den laira.
-
Tur fli ta hanja 2 chens pa purba subi (bai kabuya, tira molina, kai di banda, kue kabes abou) pero ta deskonta punto ora subi pa di dos biaha (p.e. –1 for di kada aspecto),
E partisipante ku ser stroba dor di otro hende ku no ta su tim e por hanja otro chens.
-
Ora kuminsa subi fli den un kategoria NO por inskribi/registra mas den e kategoria ey.
-
Flinan ku deliberadamente keda den laira ora pidi pa baha esakinan, ta deskonta punto for di nan (p.e. 0,5 for di kada aspekto).
-
Un fli por partisipa den un kategoria so, pues por subi un biaha so.
-
Tur partisipante por partisipa un biaha so.
-
Tin 3 minut pa prepara fli despues ku MC jama e partisipante,
Pues prepara bo fli ora ta bo kategoría.
-
Flinan mas chiki (mini) mester subi ku por lo menos 3 meter di hilo, y mester subi mas haltu ku e man ku tin e hilo di fli.(fli den serie e mas grandi den serie ta konta)
-
Flinan ku NO subi NO ta bini na remarke pa ningun premio.
-
No ta permiti pa desgaba, menospresia otro fli/partisipante públikamente, (boementu )ta wordu deskualifika mesora.
Reglanan adapta: 1, 7, i 15.
Proposishon reglanan di fli JUMBO 2011
revisa pa Komishon Subidornan di Fli
-
En general flinan grandi (jumbo) ta flinan di 4 meter pariba.
-
Tur jumbo mester ta na velt registra ku midi na e ora stipula ku ta sera inskripshon pa jumbo (p.e. 12:00 ora), prome ku subi e fli su midi mester ta kuadra ku esun di registrashon. (pa no trese tardansa)
-
Midi prome ku subi i despues ku baha e fli, e midi mas chiki ta konta.
Midi ku a subi ta konta.
En prinsipio subi fli, baha fli. (punto pa kaba deskuti i formula mejor)*
-
Midi flinan jumbo ku testigo di otro ekiponan.
-
Midi di fli ta konta haltura, di boog pa final di fli, fli ku kabes e kabes mester ta di plak, fli markonia e partinan na final tapa ta konta, flinan flexible largura di tela ku no ta rabu ta konta (punto pa kaba deskuti i formula mejor)*
-
Flinan grandi (jumbo) ku ta un kombinashon di mas fli tras di otro, grandura di e fli mas grandi den e serie ta konta.
-
Un fli grandi (jumbo) di akuerdo ku su midinan no por kompeti den otro kategoria.
-
No ta permiti pa subi fli grandi (jumbo) ku truck, si por mara na truck.
-
Flinan mas grandi (jumbo) sin rabu mester lanta kompleto for di suela y keda por lo menos e tempo stipula den laira. 25 meter y 2 minut den laira
-
Flinan mas grandi (jumbo) ku rabu e rabu mester lanta kompleto for di suela y keda por lo menos e tempo stipula den laira. 25 meter y 2 minut den laira.
-
Tur fli jumbo ta hanja 2 chens pa purba subi (bai kabuya, tira molina, kai di banda, kue kabes abou) pero ta deskonta punto ora subi pa di dos of tres biaha (p.e. –1 for di kada aspekto), grandura si ta keda konta.
-
Si e partisipante ser stroba dor di otro hende ku no ta su tim e por hanja otro chens, (extra chens riba 2 chens)
-
Si tin empate na grandura den jumbo esun ku a subi den un biaha bon ta gana.(subi mesora para ketu den laira)
-
Subi miho ta e fli ku subi mas haltu(no mas lew), mas liher un bes i ku menos esfuerso i keda para mas ketu na su haltura ta gana.
Reglanan adapta:17, 18 i 26
Adishonal ta reglanan:19, 20, 27, 28 i 29.


text:
SMAC TA INFORMA !
Durante di siman a trata diferente reunion pa actividad cu lo mester tuma lugar durante weekend venidero pa actividadnan carnavalesco.
Despues cu SMAC a reuni cu e sub comisionan di tanto Prins cu Pancho y tambe e comision di Calypso y Roadmarch Infantil y Hubenil, a haña e petishon for di nan pa por a cambia e dianan mirando cu no lo keda cla.
Durante varios ora di reunion a keda dicidi pa organisa tur cos hunto riba un solo dia unda lo hasi un gran evento pa nos muchanan.
Dunando oportunidad pa e areglistanan caba cu e cancionan pasobra nos kier pa tur mucha participa; tambe pa nos por mira si mas hoben lo kier participa pa Prins y Pancho.
E anja aki premionan pa Prins y Pancho lo ta:
infantile awg 500 – tela pa panja – corte na – trofeo y pasashi pa Corsow
hubenil awg 500 – tela pa panja – corte na – trofeo y pasashi pa Boneiro
grandi awg 750 – tela pa panja – corte na – trofeo y pasashi pa Miami
Lo tin oportunidad ainda te cu diabierna atardi, januari 16 2015,pa inscribi hobenan pa Prins y Pancho.
Por download e formulario via SMAC su Facebook page of pasa personalmente na e oficina di SMAC.
Parada di Ballonnen lo cuminsa diadomingo 18 di januari 2015 pa 2:00 p.m. y lo caba den Carnival Village unda tur mucha cu t-shirt cu a participa den Ballonnen lo drenta gratis den Carnival Village.
Aki den lo tin un feria cu ta cuminsa 4:00 p.m.
E feria lo bay tin facepainting, gruponan di baile ku información p’e muchanan, gruponan di carnaval unda ta mustra nan trahenan y por inscribi p’e paradanan di mucha, lo bay tin muestra di con ta traha headpiece, Famia Planea cu nan I love my body campanja lo tey, instancianan di deporte pa por bin inscribí y participa na e deportenan desea, lo bay tin muestra di steelpan…e intención ta pa sinja algo for di e festival.
Den otro informenan:
SMAC kier informa ku Tumberito a hala pa dia 4 di februari, e lo cuminsa 7:00 p.m. y lo ta na Piedra Plat Entertainement Center.
Tambe, tur rutanan di Carnaval a keda MESUN COS cu Carnaval 60 cu excepcion di Ballonnen Optocht y Jouve cu lo cuminsa y caba na Carnival Village y Carnaval di Mucha na Playa cu lo drenta Adriaan Lacle Blvd.


text:
Proyecto ta keda cla pa november proximo y e scol por muda bek den nan edificio completamente renoba.
ORANJESTAD: Recientemente Minister Endy Croes a haci un bishita na St. Aloysius School na Noord pa wak con e trabounan di contruccion ta bayendo pa cu renobacion di dicho scol. Na luna di april por medio di conferencia di prensa e mandatario di enseñansa a presenta oficialmente e proyecto di renobacion di St. Aloysius School.
Minister Endy Croes a expresa di por tuma nota di cu e proyecto ta avansando. E banda panort ta hopi avansa. Un total di diesdos klas lokaal ta wordo renoba ful modernisa. E otro banda di e scol a cambia ful e dak y esaki tambe ta casi cla. Nos por a mira cu e oficinanan y biblioteca ta den pleno renobacion. E bañonan a wordo aloca pa un otro luga y nan ta trahando riba esaki. Tambe lo bin un pos completamente nobo. Den e skina banda pabou lo bin e gymzaal.
E mandatario a expresa di ta hopi contento con e trabounan ta bayendo. Como tambe e dignatario a informa cu a papia cu esnan encarga y nan a splica cu nan ta trahando den e tempo stipula. Pa luna di november proximo e proyecto lo wordo entrega. E parti di e speelplaats ora cu awa yobe semper e scol tabatin problema cu e awa ta keda para den e luga. Minister Endy Croes a splica cu su persona tabatin combesacion cu DOW, cu nan lo renoba e speelplaats completo. E mandatario a enfatisa cu ohala pa e aña aki 2022 St. Aloysius School por wordo entrega completamente renoba, modernisa na unda cu e docente y alumnonan por bin nan cas original bek. Finalisando Minister Endy Croes ta contento y ta keda monitor e renobacion pa asina por entrega pronto e bunita trabou.


text:
Dialuna mainta Minister di Salud Publico y Turismo sr. Dangui Oduber a informa cu no lo cobra contribucion propio ‘eigen bijdrage’ di AZV mas. Ainda nos por corda cu un di e instruccionnan di Hulanda pa Aruba por a ricibi financiamento durante e pandemia tabata pa reduci gastonan den cuido di AZV cu 60 miyon florin pa aña. Esaki sigur tabata un topico di discusion durante e ultimo añanan di con Aruba ta bay cumpli cu condicion di Hulanda pa reduci gastonan den cuido. Inicialmente a propone un introduccion di ‘eigen bijdrage’ cu un sociaal vangnet. Gobierno a sigui sondea posibilidad y alternativa pa no pone e extra peso aki riba lomba di ciudadano.
Recientemente den e rapport di professor Hubben y Batenburg tin diferente recomendacionnan con pa reduci gastonan door di traha mas efectivo, eficiente y den colaboracion. Unda cu e hospitalnan di tanto Aruba, Curaçao, Sint Maarten y den region por traha mas estrecho cu otro asina por reduci gasto y brinda un miho cuido na e pashent.
Na juni 2022 a formalisa e establecimento di e ‘Dutch Caribbean Hospital Alliance’ (DCHA) y a aproba cierto proyecto pa cuminsa cu e colaboracion. E aliansa aki ta haci comprasnan di remedi en conhunto pa asina haya un tarifa mas faborabel y asina por spaar basta placa. Cu e logro aki ta bai economisa AZV mas cu dos biaha compara cu loke e ‘eigen bijdrage’ lo mester a trece aden. E colaboracion sigur lo ta beneficioso pa Aruba.
Loke si ta importante pa remarca ta cu mester balora y respeta IMSAN como un partner den e trayecto aki. Mester wanta firme na e plan inicial cu ta necesario pa yega na un colaboracion fructifero entre IMSAN y HOH. Sigur no un fusion. Un fusion no ta loke nos Minister di Salubridad a indica cu ta e intencion pa nos 2 hospitalnan nacional y sigur no ta loke Parlamento di Aruba ta di acuerdo cune. Ademas, den mi opinion IMSAN tambe mester wordo involucra den e DCHA pa asina tambe tin un bos igual cu HOH den e desaroyo di cuido medico na Aruba. IMSAN den e ultimo añanan ta ricibiendo elogionan internacional pa e cuido cu e ta brinda y pa e miyones di florin cu ja caba a logra spaar pa pueblo di Aruba.
Mi ta felicita Gabinete Wever – Croes II como tambe Minister Dangui Oduber cu e logro aki pa Aruba.


text:
Rey Willem-Alexander
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Willem-Alexander (naci Willem-Alexander Claus George Ferdinand; 27 di april 1967 na Utrecht) ta rey di Reino Hulandes desde 30 di april 2013, ora su mama prinses Beatrix a abdica for di trono.
Willem-Alexander a nace na Utrecht, como e yiu mayor di Prinses Beatrix y diplomatico Claus van Amsberg. Na aña 1980 Willem-Alexander a bira Prins van Oranje (Prins Heredero), ora su mama Beatrix, a bira Reina di Reino Hulandes. Willem-Alexander despues di caba universidad, a drenta Marina Real pa sigi su estudio eynan. Na aña 2002, Willem-Alexander a casa cu Maxima Zorreguieta-Cerruti, hunto nan tin tres yiu muhe; Catharina Amalia, cu titulo di "Prinses van Oranje" (2003), Alexia (naci 2005) y Ariane (naci 2007).
Willem Alexander ta interesa den sport y den maneho di problemanan cu awa. prome cu Willem-Alexander a bira rey, e tawata miembro di Comite Internacional di weganan Olympico (1998-2013), presidente di board of advisory riba e tereno di manehamento di awa, y presidente pa e secretario-general di Nacionnan Uni riba e Commitee di awa y sanitation.
Infancia y educacion[editá | editá fuente]
Willem-Alexander Claus George Ferdinand a nace dia 27 April 1967, na Hospitaal di Universidad di Utrecht (awor conoci como Universidad Medico di Utrecht). e ta e prome yiu di Prinses Beatrix y Prins Claus, y e nieto di Reina Juliana y Prins Bernhard. Willem-Alexander tabata e prome baby masculino cu a nace den Famia Real desde nacimiento di Prins Alexander na 1851, y e prome heredero masculino desde Prins Alexander su morto na 1884.
Desde infancia, Willem-Alexander tabata tin e titulo nan di Prins der Nederlanden, Prins van Oranje-Nassau, y Jonkheer van Amsberg. Willem-Alexander a ser bautisa como un miembro di e Misa Protestant Hulandes na anja 1967 den St. Jacobus Kerk na Den Haag.
Willem-Alexander tabata tin dos ruman menor, Prins Friso (1968-2013) y Prins Constantijn (naci na 1969). Desde su infancia e la biba hunto cu su famia na Kasteel Drakensteyn te na anja 1981, Ora e Famia Real a move pa Paleis Huis ten Bosch na Den Haag. Willem-Alexander heredra e titulo di "Prins van Oranje" ora su bisabuela a abdica for di trono na 1980.
Titulo[editá | editá fuente]
- 27 april 1967 - 30 april 1980: Su Alteza Real Prins Willem-Alexander der Nederlanden, Prins van Oranje-Nassau, Jonkheer van Amsberg
- 30 april 1980 - 30 april 2013: Su Alteza Real, de Prins van Oranje
- 30 april 2013 - presente: Su Mahestad E Rey.
Famia[editá | editá fuente]
Rei Willem-Alexander y Reina Máxima tin tres yiu muhe.


text:
Travis Scott akusá di violá órden di demanda impone pa viktimanan di Astroworld
Abogadonan di algun persona fayesé i herida na Astroworld a bisa den korte djaluna ku Travis Scott a violá un órden resultado di demandanan ku nan a pone den su kontra komo parti di un intento pa influensiá posibel huradonan i rekonstruí su reputashon promé ku e huisio- relashoná ku e susedido na Astroworld. Den medio di e problema a anunsiá ku Scott a lansa e inisiativa yamá HEAL, un inisiativa di 5 mion dollar ku ta inkluí fondo pa atendé ku retonan di siguridat na festival- i eventonan di tamaño grandi. Kuerpo polisial di Houston i ofisialnan federal tin algun tempo ta investigá si Scott, promotor di konsierto Live Nation i otronan a pone sufisiente medida di siguridat na Astroworld. (Fuente: AP)


text: Siman pasa Minister Maduro di Cultura a ricibi Fundacion Fiestas Patrias en Aruba den persona di Presidente sr. Guillermo Salinas y Vice Presidente sra. Livaney Lujan Reyes, kendenan a haci entrega di e bunita buki ‘El Libro Bicentenario de la Independencia del Peru’ na e mandatario. E buki conmemorativo aki na ocasion di e 200 aniversario di independencia di Peru ta contene potretnan cu ta conta e sucesonan mas importante desde aña 1821 pa 2021 na Peru. Minister Xiomara Maduro ta gradici Fundacion Fiestas Patrias pa e bunita gesto aki. Alabes e mandatario ta extende palabra di pabien y gratitud na e comunidad di Peru estableci na Aruba pa nan aporte positivo semper na e desaroyo di nos Pais.


text:
ARUBOX e federación di boxeo di Aruba, ta cuminsa duna entrenamento di boxeo pa
mucha. Bou auspicio di e propio presidente di boxeo di Aruba, Sr.Marco Dupersoy hunto cu
entrenadornan cu experiencia. Ta bay duna e training di boxeo como fitness pa mucha di edad
entre 6 pa 18aña.
Ora papia di boxeo como fitness, kiermen cu e mucha ta bin practica e deporte di boxeo como
un entrenamento pa su física (condición). Claro cu e ta bay siña hopi movicion di boxeo y
tambe con pa tira su mannan. Pero tur esaki sin contacto físico entre e mucha y su oponente.
Mientrastanto después di algún tempo cu e mucha ta desaroya positivo, e por wordo poni den
un categoría mas competitivo, cu aprobación di su mayornan.
Seguransa pa e mayor y su yiu.
Semper ta bon, promer cu un mayor firma pa su yiu drenta den un programa asina di boxeo, e
mayor mester por haya e aseguransa promer si e trainer of club di boxeo cu su yiu ta bay
afilia na dje ta un organisacion oficial di e deporte encuestion. Y cu entrenador certifica y/of
cu hopi experiencia. Pasobra un club of un persona cu ta duna entrenamento di boxeo mester
por tin precuacion / seguridad di e mucha na promer lugar.
Tambe ta e intención den futuro cercano, cu e asociacion di Boxeo di Aruba lo busca
talentonan den e deporte aki, pa asina un dia bira un gran boxdo cu lo por representa su país.
Presidente di Boxeo ARUBOX , Sr. Marco Dupersoy mes ta bay duna entrenamento na Sport
Centrum San Nicolas IBiSA dianan dialuna y diaranson di 4:30pm pa 6:00pm pa mucha te 13
aña y riba diamars y diahueps di 7:00pm pa 9:00pm pa esnan mas grandi te cu 18 aña. Pa mas
informacion por yama Sr. Dupersoy na cell.738-3556 of 5848903


text:
KRALENDIJK – Hóbennan di Arte di Jong Bonaire djarason 2 di desèmber a hasi entrega di diferente material na Kas di Kuido di Fundashon Mariadal. Diferente hóben huntu ku e dosente di arte di Jong Bonaire, Tatiana Nicolaas, a hasi e entrega di e loke nan mes a traha. Ta trata di algun obra trahá pa e hóbennan bou di guia di e dosente di Arte. A traha e dekorashonnan ku e meta pa dekorá durante selebrashon di sena di Pasku na Jong Bonaire, sinembargo mirando ku esei no ta posibel pa organisá, a opta pa duna Kas di Kuido na Fundashon Maridal, pa nan usa nan. Di e manera aki ta promové arte, loke nos mes hendenan por traha i no mester di sèn òf hopi sèn pa dekorá sea paden òf pafó di un edifisio.
Riba potrèt momentu ku e grupo di Jong Bonaire a hasi entrega di e materialnan na personal di Kas di Kuido di Fundashon Mariadal.


text:
KRALENDIJK- Komersiantenan ku ta situá riba Kaya Souer Bartola a ekspresá nan sorpresa ora djabièrnè último nan a risibí un karta di parti di Boneriaanse Wegenbouw Maatschappij (BWM) avisando nan ku entrante djaluna 3 di òktober lo sera e kaya pa masoménos 2 luna pa trabounan di renobashon. Aunke niun hende lo no nenga ku e kaya ta den un kondishon deplorabel, ta mustra riba e echo ku no a komuniká esaki ku sufisiente antisipashon i tambe e ... Lesa mas
Gezaghèber Rijna ta rechasá ponensianan di Follow the Money
KRALENDIJK- Gezaghèber Edsion Rijna den un komunikado pa prensa a skibi djadumingu di no ta rekonosé su mes den e kontenido di e publikashon Follow the Money, ku a bisa ku e mandatario lo ta koperá pa permití konstrukshon na kosta di e isla, sin permitnan ... Lesa mas
Ta kolektá sèn pa trabou di Fundashon Kunuku Kakelvers via Dierenlot na Hulanda
Pòtret Fundashon Kukuku Kakelvers KRALENDIJK- Via di Digitale Collecte Dierenhulp di Dierenlot na Hulanda, aktualmente ta posibel pa hasi donashon pa e trabounan di FKK Animal Rescue i Fundashon Kunuku Kakelvers. Durante e periodo di 23 di ... Lesa mas
A selebrá dia di hende grandi na Cocari djasabra
KRALENDIJK- Djassabra tabatin un selebrashon grandi na Cocari, riba Plenchi Carmen Goeloe. Hopi hende tabata presente, bunita bisti, i nan a gosa un mundu. Pader Ivan Dario Perez Gomes a habri e mainta i a papia e palabra di Dios pa despues bendishoná ... Lesa mas
Mini konferensia kadena di estranhero pa fortifiká kolaborashon
KRALENDIJK- Pa fortifiká e koperashon dentro di e proseso di imigrashon i hasi palabrashon tokante prioridat konhunto na Hulanda Karibense, e mini konferensia anual a tuma lugá riba 29 di sèptèmber. Tema di e aña aki tabata ‘Kadena di estranhero 2.0 i ... Lesa mas
Kiwanis Club of Kralendijk Bonaire (KCKB) na kaminda pa promélustro
KRALENDIJK- Riba un di òktober, e organisashon internashonal ‘Kiwanis International’ ta kuminsa su aña kiwanistiko nobo ront mundu. Den e kuadro aki Kiwanis Club of Kralendijk Bonaire (KCKB) a selebrá su di sinku instalashon di direktiva djasabra 24 ... Lesa mas
Gobièrnu di Boneiru ta reakshoná riba rapòrt di Greenpeace
KRALENDIJK- Entidat Públiko Boneiru (EPB) a tuma nota di e rapòrt di Greenpeace Huldanda ku ta papia di kambio di klima I su efektonan pa e isla di Boneiru. “E rapòrt ta suprayá nos preokupashonnan. E problemanan ku nan ta deskribí den e rapòrt ta ... Lesa mas
Diputado Thielman ta preparando karta pa Bonaire Cruise Tourism Association
KRALENDIJK- Diputado Hennyson Thielman di Ekonomia i Tourismo den kombersashon ku ABC Online Media djabièrnè a konfirmá di a tuma nota di e karta ku preokupashon di Bonaire Cruise Tourism Association, pero ku en realidat e no ta mira nada nobo. “Nos a ... Lesa mas
Bonaire Cruise Tourism Association ke kontesta di diputado Thielman riba vários punto
KRALENDIJK- Bonaire Cruise Tourism Association (BCTA) a manda un karta pa diputadl Hennyson Thielman den kual a hasi e mandatario vários pregunta, tokante plannan pa ku e turismo di krusero. E preguntanan di BCTA ta bini despues di vários kos ku ... Lesa mas
Paga tinu riba uso di elektrisidat | Aviso pagá
E temporada aki ta esun ku klima mas kayente di aña. Hopi ta hasi uso di èrko pa kompensá e kayente. Usa esaki konsiente. Na lugá di baha e temperatura paden te ku 16 grado, pone bo èrko na 25 grado. 25 grado ya kaba ta un diferensia grandi kompará ku ... Lesa mas
Boneiru ta lansa wèpsait nobo: BonaireIsland.com
KRALENDIJK- Boneiru, pa medio di TCB a lansa un wèpsait nobo pa mustra su ‘rebranding’ resien. Riba e wèpsait den un forma hopi bunita biaheronan por haña tur informashon ku nan tin mester pa plania nan próksimo bishita, for di eksperensianan gastronómiko te ... Lesa mas
Humphrey Junior Wout ta djòin MPB
KRALENDIJK - Humphrey Jr. Wout mihó konosí komo Junny Wout ta djòin MPB i ta kanando e trayekto di preparashon pa subi lista i partisipá na elekshon di Konseho Insular 15 di mart 2023. Junny ta un persona nasé na Rincon ku despues di su estudio eskolar a traha ... Lesa mas
Tim Muller direktor nobo di Rijksdienst Caribisch Nederland
Drs. T.J (Tim) Muller MBA ta bira e direktor nobo i alabes ‘kwartiermaker’ di Rijksdienst Caribisch Nederland. Ministerio di Asuntunan Interno i Relashonnan den Reino (BZK) a anunsiá esei. E nombramentu ta drenta na vigor entrante promé di desèmber ... Lesa mas
Kòrsou ta modèrnisá lei di Duana
WILLEMSTAD – Minister Javier Silvania ta bai pone e tokenan final na e lei nobo di Duana pa presentá esei mas lihé ku ta posibel na Parlamentu. A diskutí e Algemene Landsverordening Douane en Accijnzen, ALDA, ku representantenan di Duana. For di 2016 a ... Lesa mas
Coral Estate Luxury Resort en Karakter ta bai resiklá
WILLEMSTAD - Coral Estate Luxury Resort en Karakter a kuminsá ku resiklahe di bòter di plèstik i bleki di aluminium. Mientras tantu a pone 10 módulo di resiklahe na Coral Estate Luxury Resort. “Nos ke hasi nos wéspetnan lokal i internashonal konsiente ku ... Lesa mas


text:
Oranjestad: Diahuebs algo pasa di 1’or di merdia, alarma grandi ta wordo bati na Reina Beatrix International Airport, despues cu a drenta un informacion cu riba un avion di South West, procedente di Orlando lo tin un bom abordo.
Mesora a manda pidi tur autoridad concerni na e sitio y polis a cera tur e camindanan cerca di airport. Pa mas o menos 1’or 15 di merdia e avion ta baha na Aruba y sin problem. E avion a wordo staciona na e parti mas pariba di e pista, pa asina por haci tur e investigacionnan necesario. E pasaheronan y tambe maletanan a wordo mesora baha for di e avion.
E team di expertonan di explosivo y tambe e cacho especialisa pa detecta bom a wordo pidi na e sitio. E camindanan a wordo habri pa trafico y e autoridad ta na e avion haciendo nan investigacionnan.


text:
ORANJESTAD – Pa diabierna awor sindicato di polis SPA ta haya mas claridad di minister di husticia Rocco Tjon, riba e asunto ‘nobo’ di overtime. Siman pasa gobierno a anuncia un cambio temporal di maneho di overtime unda cu ambtenaar por yega te 40 ora maximo di overtime pa luna y despues ta pasa pa time back. Polis tin problema cu esaki debi na onderbezetting caba. E minister a reuni cu e sindicato awe, y a bisa cu pa diabierna awor, minister lo contesta preguntanan cu a keda haci na dje.
POLIS NO TA FORMA PARTI DI E AREGLO NOBO?
Mientrastanto for di diabierna, NoticiaCla a compronde cu polisnan lo a haya confirmacion for di e.o. e korpschef nobo Arnhem, cu polis no ta cay bou di e areglo aki y cu pa nan, lo tin un otro situacion. E portal aki a acerca e mandatario riba e tema y a haci e pregunta specifico:” Polisnan ta cay bou di e areglo aki tambe, si of no”. E mandatario no a contesta e pregunta directo, pero a bisa e portal lo siguiente:” Den Justitieel Veiligheidsberaad nos a traha un Nota y haci palabracionnan con por baha y maneha overtime na un manera responsabel. Esaki a wordo comunica tambe na vakbonden”. Segun e mandatario a sigui bisa, esaki tabata pa tene cuenta cu aspectonan di seguridad pa nos comunidad y tambe e trahadornan mes. “Awe mi a reuni cu SPA y nan a hacimi algun pregunta al respecto y lo mi comunica bek na nan prome cu diabierna” e mandatario a sigui bisa. Ora cu e portal aki a keda insisti si esey kier men cu e ta ‘desvia’ di e regla aki pa polis, e mandatario a bisa e ora cu nan no a ‘kwantificeer e na ora vooralsnog’. “Tur stakeholders ta di acuerdo cu e por baha, pero mester tene cuenta cu aspectonan di seguridad. Vooral pa nos agentanan policial uniforma, internationale verplichtingen pa loke ta bezetting, afspraken pa loke ta minimumsterkte pa por grantiza segurdiad externo y interno” e mandatario a finalisa bisando. Diabierna pues, ta spera di haya mas clarificacion riba e punto aki.
ORANJESTAD – Riba cambio di aña, e asina yama Plan di Impuesto 2023 di gobierno di Aruba ta drenta na vigor. Esak ta nifica cu pa e fecha ey, e tarifa combina di BBO ta cambia pa 7%. E mandatario encarga Xiomara Maduro a sigura cu e plan tin como meta pa yega na un sistema fiscal mas simpel y husto. Aki e ta referi na e hecho cu mientras ta aumenta e tarifa combina di BBO, ta bin compensacion y reparticion husto pa e mehoracion di cumplimento di impuesto di ciudadano y bishitante.
ORANJESTAD – Cuater morto tragico den un fin di siman ta un golpi duro pa comunidad. Esaki tabata e mensahe di prome minister Evelyn Wever Croes dialuna, relaciona cu e fin di siman tragico cu Aruba a experencia. E prome mandatario a te hasta haci mencion di e accidente di un siman prome cu a cobra bida di un motorciclista hoben. Pa loke ta e fin di siman aki, e mandatario a para keto na e dos susesonan tragico separa, y a mustra cu raportanan mester determina kico a pasa exactamente. Y den cada caso, si resulta cu tin persona(nan) cu tin cu responsabilisa nan mes pa e actonan, husticia lo trata esaki debidamente. E ta conciente cu e raportnan aki lo no trece e personanan fayeci bek. E la pidi pa tene cuenta cu falta 3 luna pa aña termina y pa nos tin mas compassion y ta mas cuidadoso. Mes momento a manda palabra di forza pa famianan di e 4 fayecidonan. Por mira e mensahe completo AKI.
ORANJESTAD – Diamars dia 27 di September a celebra World Tourism Day y na mesun momento tambe a celebra Cruise Tourism Industry, cual ta un parti importante den e industria di turismo. Minister di Turismo y Salud Publico, Sr. Dangui Oduber, a inaugura e “Cruise Tourism Symposium” diamars atardi na Marriott Ballroom.
ORANJESTAD - Diamars 27 di september en conexion cu “Dia Mundial di Turismo” a tuma luga un ceremonia y ponemento di krans na Plaza Juancho Yrausquin pa relexiona riba e esfuerso di cada trahado den henter e industria turistico, for di esnan cu ta traha den sector hotelero, pa esnan cu ta traha na aeropuerto y taxistanan. Pero tambe a honra y dedica e dia na dos lider pionero den turismo, señor Juan Enrique Irausquin y señor Ike Cohen. Prome Minister Evelyn Wever-Croes den su discurso na e ocacion, a conta e storia di ambos persona enfatisando e esfuerso cu cada un a haci pa nos industria turistico.
ORANJESTAD – Gobierno di Aruba a sigura diamars den un comunicado, cu ‘no tin decision ainda ken lo reemplasa e actual minister plenipotenciario na Washington, Joselin Croes’. Esaki ta interesante mirando cu varios medio (incluyendo NoticiaCla) a raporta caba cu e posicion a keda yena caba y cu e nomber te hasta ta conoci. No solamente esey, pero e persona en cuestion, actual abogado Ronny Wix mes a confirma su funcion diamars pa NoticiaCla. E pregunta ta unda e confusion ta of ‘ken no a haya e memo’.
ORANJESTAD – Gobierno di Aruba a trata e tema di reapertura di frontera cu Venezuela diamars cu secretario di estado hulandes Eric van der Burg, cu tin e cartera di Husticia y Siguridad. Ministernan Rocco Tjon, Evelyn Wever-Croes y Glenbert Croes a reuni cu e mandatario hulandes, mirando cu e topico di estranheria ta toca diferente faceta, y ta resorta bou di diferente Ministerionan a scoge pa reuni den e constelacion aki.


text:
E hendenan no ta bira exitoso solamente pa nan caracteristicanan unico y gran strategianan di trabou, pero tambe pa nan forma- y metodonan di pasa nan tempo productivamente. Ademas, cu nan no ta extende nan horanan di trabou (solamente si ta necesario) of asina ta traha tur 7 dia di siman.
E forma con e hendenan ta pasa nan tempo liber tin un gran impacto den exito di nan bida profesional.
ALGUN DI NAN TA:
- Ehercicio
- Lesa
- Tin hobby
- Voluntario
- Tuma lesnan
- Network
- Pasa tempo cu amigonan y famia
Na lugar di perde tempo of no worry cu bo tempo liber, bo mester uza e tempo productivo aki pa realisa tareanan util y dibertido. Aunque awendia tin placa ta importante, pero haciendo recuerdonan ta igualmente importante. No ta importa cuanto placa bo ta gana den bo trabou, pasando momentonan feliz con bo famia y amigonan siguramente ta bal mas cu un miyon di florin!


text:
Aunke un dia prome caba Gobernador a informa cu e lo no huramenta Benny Sevinger como Parlamentario te ora cu e ta afo, toch e grupo Aruba kier Husticia a acudi pafo di Parlamento diahuebs dia di huramentacion Parlamento nobo.
Nan tabata hopi contento cu e decision. Den e carta cu e peticion cu 5 mil firma, a haci un peticion na Gobernador pa no ehecuta e huramentacion. E grupo tabata y ta di opinion cu na momento cu Sevinger sali, e lo por huramenta ainda.
No ta di awo e grupo a bin ta trahando riba e situacion aki. Ya prome cu eleccion a manda carta pa Conseho Electoral, pero a informa nan cu legalmente no por haci nada pa evita esey. Y su sak’e su mes, esey ta nifica cu e por drenta Parlamento. Esey a sosode y a dicidi pa no para. A cuminsa cu un accion di firma unda a logra colecta mas cu 5 mil firma. No ta discuti si e mag drenta of no. Solamente wanta su asiento te ora cu e logra drecha su asunto.
Mirando cu Gobernador a dicidi pa no huramenta Sevinger, e ta kere cu e accion di firma a yuda. “Gobernador a uza e parti moral. E decision cu el a tuma a haci henter e pueblo content y trankil. Si Benny demostra su inocencia, e por drenta pasobra su luga ta ward’e. Cu un consenshi limpi.”
Un di e prome cosnan cu mester bini riba mesa awo den Parlamento ta hustamente screening di Parlamentarionan. Y den esaki Sevinger no por huramenta cu consenshi limpi, mirando e situacion den cual e ta actualmente.


text:
Oranjestad-Na 2007 Asamblea General di Nacionan Uni a declara 15 september como Dia Internacional di Democracia.
Pa 2014 e lema lo ta “Engaging young people on Democracy”.
M’a lanta awe mainta cu hopi alegria ora mi a ripara con intenso Aruba ta celebra e dia aki.
Pa duna contenido special na observacion di e Dia di Democracia, mi a comprende cu tur instancianan relaciona cu ehercicio di democracia den nos comunidada manera, Parlamento y Gobierno, tur sindicato, UA y IPA, tur scolnan secundario y tur asociacion na Aruba a planea eventonan pa demonstra e berdadero espirito y practica di democracia.
Un gran cantidad di reunion y asamblea (oficial como informal) ta tuma lugar unda ciudadania ta practica democracia activo den tur su formanan y riba tur nivel.
Tur corant tin edicion special y tur media radial tin programanan special dedica na e tema di e Dia e aña aki, cual ta ” involvi hobenan den democracia”.
Tur bario tin reunionan di dialogo y discusion igualitario, unda tur habitante por y ta participa, tur ta scucha otro, tur ta duna nan opinion bon pensa y articula, tur ta purba di comprende otro y tene cuenta cu otro.
Reunionan unda presidentenan ta guia y no dicta den reunionan y ta guia e proceso di consulta cu otro, negocia cu otro, purba di haña otro y forma consenso cu otro.
M’a spierta!
Mi tabata soña! (atrobe)
Democracia , basicamente, ta ora un sociedad of comunidad tin un sistema di auto-gobernacion (goberna bo mes) basa riba e principio cu ciudania, individual of colectivo, tin un influencia riba y un voz ora ta decidi asuntonan di gobernacion den e convivencia.
Masha simpel bisa: cada ciudadano tin e derecho y obligacion di participa activamente den maneho general (gobernacion) di e sociedad.
Meta y principio fundamental di e sistema estatal aki ta pa percura pa biensestar y progreso di cada ciudadano y tur ciudadano, cu derecho y obligacion igual, sin exepcion y sin distincion.
Aki na Aruba nos a hereda, ( of a haña impone) un sistema estatal cu nan sa jama “democracia representativo den un monarchia constitucional” .
Esaki ta ancra den Statuut y Grondwet di Reino Neerlandes y Staatsregeling van Aruba conhunto cu leynan deriva.
E sistema aki ta basa riba y traha pa un sociedad , cultura y tiempo cu no ta existi mas na Hulanda mes, y sigur nunca tabata existi na Aruba.
Pa e mas cu 28 aña cu nos tin nos Status Aparte tin cu remarka dos punto cardinal.
E sistema y tur instancia invulcra a faya enormemente den e encargo fundamental di cuida bienestar y progreso di ciudania.
Nos convivencia a neglisha di desaroya y fortalese nos democracia den un sistema propio, activo y bibo pa henter ciudania.
E gran mayoria di nos ciudania ta kere cu democracia ke men cu bo por vota tur cuater aña y cu bo tin (supuesto) libertad di exprecion y cu tin prensa “liber”.
Ta claro cu ora paro keto djis un rato y pensa, cu democracia mester ta mas cu esey.
Malevolentenan y abusadornan a malusa e sistema combina cu cierto aspectonan di nos cultura y comunidad pa usurpa (tuma pa nan mes na forma ilicito) e podernan democratico di ciudania.
Awe nos tin (manera hopi otro pais) un democracia cu ta existi na nomber so, pero cu no ta haña ehecucion den practica.
Nos a laga elementonan aheno na democracia apodera di nos sistema y institutonan democratico y asina habri caminda pa un autocracia desaroya y (purba di) establese su mes.
Den mundo rondo di nos a bini (y tin ainda) basta dictadura cu ta basa nan poder riba un ”democracia manipula” den cual via tur tipo di maniobra (malversacion, intimidacion, corupcion, violencia, compra di voto etc) ta determina cu semper partido of Hefe na mando ta gana eleccionan na forma abrumador. ( te cu gana cu mas cu 100% di voto).
Den e casonan aki, tur instancia y institucion estatal, tur prensa y media radial y/ofotro organo priva di importancia a cai bao dominacion of infiltracion pa elementonan di partido na poder, pa asina sofocay elimina qualkier resistencia of oposicion na e poder dictatorial cu ta jama su mes democratico.
Nos ciudania neglisha nos fundacion y funcionamento democratico asina tanto cu e forsanan aheno a logra di degenera nos democracia na forma alarmante y spantoso.
Qualkier analisis critico y rigoroso di e situacion actual na Aruba lo tin cu conclui cu nos ta basta avansa riba e caminda peligroso aki.
Hopi di nos ta papia y munstra negativamente riba paisnan cercano di “democracia manufactura” manera Haiti, Venezuela, Guyana, tambe di otro pais na Afrika, Latin-America, Medio-Oriente y Asia, sin reconose kico ta pas den nos propio sociedad.
Nos mester tuma pasonan mesora pa cuminsa defende, expande y reinforsa nos espirito y practica di democracia!
Cada un di nos tin membrecia of afiliacion na por lo menos un organosacion, di Parlamento te club di domino!
Ban practica democracia activo eyden!
Ban hasi nos mes bira custumbra cu practica democracia!
Ban habri nos boca eyden, scucha otro su opinion, ban exigi esnan cu encargo y autoridad pa nan responsabilisa nan mes y duna cuenta.
Ban cuminsa biba democracia tur dia, henter dia.
Esaki ta menor cu “Happy Hour”tur dia , henter dia.
Nos tur tin cu siña democracia pa bira democratico.
Si nos cada un ta actua democraticamente, nos lo bira un sociadad, un pais democratico di berdad! Y no un pais autocratico.


text:
Doktrina
Kiko nos ta kere? Kiko nos no ta kere? Pakiko nos ta kere loke nos ta kere? Kiko Beibel ta bisa tokante sierto tópiko?
Estudionan doktrinal ta masha importante, pasobra loke bo ta kere ta afektá bo komportashon, palabranan, i aktitutnan.
Eventualmente e kategoria aki lo inkluí e siguiente nuebe doktrina: doktrina di Beibel, doktrina di Dios, doktrina di Hesu-Kristu, doktrina di Spiritu Santu, doktrina di angelnan, doktrina di hende, doktrina di salbashon, doktrina di iglesia i doktrina di profesia. E estudionan aki ta skirbí pa Dean Ressler.


text:
Jeon, “Mi ta trahando awor hopi mas strukturá. Tur kos tin su tempu..”
E konosido músiko, kompositor i kantante arubano, Jonathan Thiel, mihó konosí komo ‘Jeon’, den pasado tambe konosí komo ‘Biggy Boy’, tin diferente proyekto na kaminda. Esaki manera e mes a splika, unda e ta premirá ku aña 2018, lo ta un aña grandi pa su persona.
E artista arubano, kende awor ta bibando na New York i trahando ku e artista internashonal, e kolombiano Jose Alvaro Osorio Balvin, konosí komo “J Balvin”, tin un komposishon ku un i tur ta pendiente p’e pa wòrdu lansá. Ta trata aki di e piesa titulá “Machika”. Tambe e mes a splika ku lo e bai ta un komposishon yamá “Mil palabra”, ku lo bira un proyekto grandi, unda e ta pone atenshon i saludá islanan ABC- Aruba, Boneiru i Kòrsou.
Promé ku esakinan ku lo bai tuma lugá na aña 2018, durante di e di dos siman di luna di òktober 2017, lo e lansa un piesa titulá sesenta “60”, dediká spesialmente na su mayornan. Esaki debí ku su tata tin 59 aña di edat i su mama pronto tambe lo yega 60, unda el a opta pa e título, den kual piesa e ta elaborá ku na momentu ku bo alkansá 60 aña di bida, bo mester wak atras kon dushi bida ta, gosando sin ningun preshon i manera abo ta deseá.
Mas aleu e la splika ku awor no ta manera ántes mas ku ta traha riba algu awe i lans’é mañan. Mester warda e momentu apropiá i traha strukturá. Un ke otro pa asina por tene kuenta ku e temporada i pa e por logra premionan etcetera i kana su kaminda, kual ta pone ku mester pone atenshon na e temporada.
‘Jeon’ a duna di konosé tambe di ta trahando riba diferente otro proyekto, unda tambe e ta na enkargo di algun ‘beat’ pa e rèpernan venesolano ‘Chino’ i ‘Nacho’.Mas aleu tambe arubano/merikano a duna di konosé ku kosnan ta bayendo bon i ku tin diferente ‘label’ ku a mustra interes den su persona, pero ku su focus ta otro aktualmente i kier ta independiente.Finalmente e artista, a splika ku kosnan ta bai sin muchu preshon i e no kier kana muchu lihé, unda ku bo ta wak flur so, i pa no dal den ningun hende, sin ta wak rònt di bo mes tambe, konsehando un i tur pa disfrutá di tur lokual ku bida ta duna, pa logra metanan.


text:
ST. CROIX — E selekshon nashonal di vòlibòl femenino ku e wikènt aki a kompetí den e di promé buèlta pa klasifikashon Mundial den Grupo A na St.Croix, US Virgin Islands despues di a gana di tantu Turks and Caicos komo Barbados ku skor konvisente di 3-0 ayera no a tene kompashon ku e ekipo di kas i a derotanan tambe ku skor di 3-0.
E selekshon di Kòrsou den e serie aki a hunga tremendo vòlibòl i tabata superior na su kontrinkantenan. Djasabra anochi e seksteto di Turks and Caicos a sufri un derota di 3-0 ku parsialnan di 25-9,25-7,25-4 na man di nos selekshon.
Djadumingu mainta nos selekshon siguiendo ku su racha viktorioso a derota e selekshon nashonal di Barbados ku skor di 3-0 parsialnan di 25-11, 25-21, 25-14. E úniko set ku Barbados e duna resistensia tabata den e di dos set.
Den e final di e promé buèlta nos selekshon nashonal a pone su igual di US Virgin Islands tambe un banda ku skor di 3-0 i asina terminá nan promé kompromiso den e klasifikashon mundial 2018 ku un rèkert di 9 sèt ganá i sero sèt pèrdí.
Ku e viktoria aki nos selekshon nashonal otro aña na yüli lo pasa pa e rònt di Norceca pa hunga e di di dos buèlta di e klasifikashon pa mundial. Esaki lo tuma lugá na Jamaica.
Aparte di e viktoria aki nos selekshon a bari ku 7 premio individual.
Ghislaine St.Hilaire a sali Best opposite; Samira Luis komo e Best Digger; Christine Anthony ku 5 premio, Best Receiver, Best Spiker, Best Server, Best Scorer i ela sali tambe e MVP di e torneo.
E selekshon nashonal ta yega djamars dia 9 di ougùstùs 14:15 via Miami for di St.Croix, Virgin Islands.
Federashon di vòlibòl Kòrsou ta orguyoso di e prestashon di e selekshon aki I ta pidi tur fanátiko di vòlibòl pa bai risibí e hóbennan aki na nan yegada djamars awor.


text:
Den e programa aki nos invitado ta Sr. Marco Christiaan. Un persona hopi konosi na Aruba ku un karera politiko impreshonante. Nos ta kombersa kune tokante su trabou nan historiko. E ta un eskritor di buki ku ta buta atenshon na historia di Aruba.
Produkshon: Fundashon Históriko Kultural Boneriano
Durashon: 56 minüt
Fuhikubo ta presentá: Marco Christiaan
Den e programa aki nos invitado ta Sr. Marco Christiaan. Un persona hopi konosi na Aruba ku un karera politiko impreshonante. Nos ta kombersa kune tokante su trabou nan historiko. E ta un eskritor di buki ku ta buta atenshon na historia di Aruba.


text:
PAPENDAL – E federashon di atletismo Hulandes konosí komo “Atletiekunie” a publiká su nominashon nan pa atleta di aña 2013. Den e nominado nan tin e atleta Kurasoleño Churandy Martina. Martina a keda nominá pa su prestashon na e Mundial di Atletismo na Mosku, kaminda Martina a logra e di shete lugá riba 200 meter. Den e kategoria di hende homber huntu ku Churandy tambe a keda nominá Ignisious Gaisah i Eelco Sintnicolaas.
E ganadó nan lo keda anunsiá riba 16 di yanüari 2014. E determinashon di ganadó nan lo keda hasi pa un hurado di 12 eksperto.


text:
WILLEMSTAD — Despues ku 26 di aprel último Liga Lito, e liga dediká na esnan mas chikí den e famia di futbòl a ranka sali, djadumingu awor, 6 di dezèmber Liga Lito ta yega na su final. Liga Lito, patrosiná pa MCB, ta e liga di futbòl pa nos muchanan di U-6 ku U-8 (edat bou di 6 i 8 aña) ku kada dos siman riba djadumingu di mainta pa mèrdia, ta ehersé nan deporte preferí na tereno di FFK.
Liga Lito 2015 tabata hopi eksitoso i ela konta ku un total di 9 klup.
E klupnan ku a partisipá na Liga Lito ta Lo siguiente;
- Centro Dominguito
- Quick’60
- Jong Holland Infantil
- United Soccer Fitness
- Excellence School
- Victory Boys
- Fc Stallions
- New Song
- SUBT
FFK kier a yama danki na tur e timnan ku a partisipá na Liga Lito, e entrenadó nan, mayornan, prensa, rèfrinan, komishon Lito, nos spònser MCB, Lito i tur ku a duna un aporte pa hasi Liga Lito 2015 unu eksitoso.
Un yamada ta bai na hinter e pueblo di Kòrsou i spesialmente e fanátiko nan di futbòl pa asistí na e klousura di Liga Lito kaminda tur e timnan aki lo enfrentá otro i disfrutando di nan deporte preferí, den presensia di Lito ku tambe lo tei pa e gran klousura di su liga.
Bin presensia e weganan aki ku ta kompletamente grátis i disfrutá di e partidonan aki ku hinter bo famia. E weganan ta ranka sali 10or di mainta na tereno di FFK i ta terminá mèrdia.


text:
Esaki ta e di seis biaha cu e politico, Marisol Lopez-Tromp, ta participa den eleccion. E biaha aki e ta e candidato number 3 riba lista di partido POR.
A pesar cu e ta un politico cu basta experiencia, e ta laga sa cu cada eleccion tin su particularidad, caracteristico propio y strategia singular di campaña.
Sra. Lopez Tromp ta corda cu tempo el a drenta politica, tabata prensa skirbi of corant como e medio mas accesibel pa divulga nan opinionnan y ideanan politico pa medio di comunicadonan di prensa. Sinembargo e tabata tarda por lo menos un dia prome cu e tabata sali publica.
Tambe antes e politiconan den campaña tabata propaganda via un pamfleta of via un emisora. Te hasta den parlamento e tempo aya no tabatin transmision live. Bo tabata depende grandemente di prensa, el a bisa.
Awendia e realidad ta otro, ya cu e relacion aki entre politiconan y prensa a cambia hopi mes. Danki na e facilidad tecnologico y digital, y haciendo uzo di internet, awor aki practicamente cada hende ta sinti su mes un hende di prensa, segun e.
Nan por publica bon y malo, y esaki tin su efecto hopi grandi y inmediato riba percepcion di e votado, e politico ta bisa. Esaki ta trece su exigencia tambe. E ta haya cu como politico nan mester ta mas rapido y mucho mas miho prepara pa enfrenta tur e retonan cu e panorama aki ta trece cu ne.
Campaña a base di conscientisacion
E biaha aki tin plataforma digital y instrumentonan tecnologico mas moderno cu ta facilita e acceso di biaha pa core campaña. Nan mensahe por yega di lihe y masivamente cerca e comunidad.
E biaha aki el a haci uzo entre otro di Facebook pa divulga su video cu mensahe di pedagogia democratico entre otro riba importancia di vota y rol di parlamento, etc..
“Mi meta ta no solamente pa haya hopi voto pa nos partido y mi persona. Pero tambe sigur pa conscientisa y educa nos comunidad.”
Sra. Lopez Tromp a drenta hopi jong den arena politico cu hopi expectativa y den tur e añanan cu a pasa, mas cu tin social media cu ta yega directamente cerca nos ciudadano, ta existi un necesidad di conscientisa y educa mas.
E ta haya cu ainda no tur hende ta full consciente di kico realmente ta un parlamento, y kico ta e diferencia cu un gobernacion. “Kico ta un bon parlamentario y kico no? Kico ta un bon gobernante y kico no? Con un presupuesto ta traha? Pa kico nos tin stempelparlament?”
Nan ta topiconan cu a base di su experiencia y conocemento, e ta kere cu ta sumamente importante pa aclaria nan. Pero e no ta pa e muchanan so pero pa e hendenan grandi tambe, pasobra tin hendenan ainda no sa pa ehempel kico ta e diferencia entre un gobierno y un parlamento. E ta bisa cu tin hendenan cu ta desconoci e rol cu cada un tin. P’esey e ta kere cu si cada un di nos por compronde e tipo di topico aki mas miho, sigur nos por vota mas consciente. “P’esey mes mi ta hiba e tipo di campaña di conscientisa.”
Social media
E echo cu e tabata parlamentario hopi aña y actualmente, pero ex minister tambe, y te hasta presidente di parlamento, el a haya un bista completo riba e diferente partidonan politico cu e sa di maneha den nos organo legislativo. Igualmente e por diferencia kico ta e parti debil y kico ta e parti fuerte.
“Mi ta sinti cu como parlamentario mi tin un rol pa conscientisa den esaki.” Ta asina cu e biaha aki el a dicidi di dedica un parti di su campaña electoral pa traha riba e tereno di conscientisacion politico y democratico.
E plataforma di social media manera Facebook ta brinda e posibilidad tambe cu como politico e por tin interaccion cu e hendenan cu kier trece cualkier tipo di comentario. Pero tambe e ta hiba e tipo di conferencia di prensa online y programa radial live, caminda e tin espacio pa pueblo por formula nan preguntanan y e ta contesta nan. E aspecto aki e ta haya importante, ya cu antes e posibilidad aki tabata limita.


text:
Un total di 400 mil Florin ta wordo poni disponibel pa proyectonan di innovacion pa aña escolar 2022.
Durante un conferencia di prensadiahuebs mainta, Prome Minister Evelyn Wever-Croes hunto cu representante di FUTURA, señor Pancho Croes a anuncia e lansamento di e proyecto innovativo “EduTech Fund”
Desde inicio di gobernacion di Gabinete Wever-Croes na aña 2017, innovacion tabata un prioridad y a wordo poni central den maneho di Gobierno. Innovacion no tabata solamente automatisacion sino tambe un forma nobo di busca solucion pa e diferente retonan.
Gabinete Wever-Croes a pone hopi atencion na innovacion organisando varios proyectonan atraves di FUTURA, cu e meta principal pa stimula pensamento innovativo y duna e hermentnan necesario na futuro generacionnan pa asina nan por yega na alcansa nan metanan. Gobierno conhuntamente cu FUTURA tambe a enfoca pa ekipa maestronan y mayornan pa nan por yuda e hobennan ta mas creativo y innovador den klas.
Durante e 4+ añanan di gobernaciona lansa tambe diferente iniciativa den innovacion den enseñansa na diferente scol, cuminsando cu Cacique Aterima cu ta e prome kleuterschool cu a wordo yuda cu ekiponan digital. Despues a sigui cu Cacique Macuarima, Pastoor Kraanwinkel y St Franciscus Colege.
“Awe, cu hopi orguyo y enthusiasmo Gobierno di Aruba conhuntamente cu FUTURA ta anuncia inicio di e e proyecto innovativo EduTech Fund. Un proyecto cu ta duna oportunidad na e scolnan basico y secundario pa bin cu ideanan innovativo y creativo pa nan scol. E fondo aki ta bay wordo reparti den 4 diferente ciclo cual prome ciclo ta cuminsa diahuebs 15 di September 2022 y lo termina 15 di November 2022. Cada scol tin 2 luna di tempo pa por entrega nan plan cu lo wordo evalua pa un comision independiente. Un total di Awg 100 mil ta wordo poni na disponibilidad pa cada ciclo pa un total di Awg 400 mil pa e aña escolar aki.
Prome Minister Evelyn Wever-Croes ta extende un invitacion no solamente na cabesantenan di scol sino tambe na maestronan, alumnonan di scol basico y scol secundario y mayornan pa tuma e oportunidad di bin cu ideanan creativo y innovativo pa e diferente scolnan. Na mayornan cu ta desea di wak mas cosnan inovativo pa nan yiunan na scol por presenta nan ideanan na e cabesante of maestro pa wak si e idea aki por bin na remarke pa wordo ehecuta na e yiu su scol.